**Ministerstvo školstva, vedy, výskumu a športu**

**Slovenskej republiky**

**Výročná správa o stave vysokého školstva za rok 2021**

(Materiál vypracovaný v súlade s § 102 ods. 2 písm. c) zákona č. 131/2002 Z. z. o vysokých školách a o zmene a doplnení niektorých zákonov v znení neskorších predpisov)

**Bratislava**

Obsah

[Výročná správa o stave vysokého školstva za rok 2021 4](#_Toc119680640)

[Úvod - stručný prehľad najdôležitejších informácií o vysokom školstve v roku 2021 5](#_Toc119680641)

[Časť I 7](#_Toc119680642)

[1. Správa o činnosti vysokých škôl v roku 2021 7](#_Toc119680643)

[1.1 Právne podmienky 7](#_Toc119680644)

[1.2 Poskytovatelia vysokoškolského vzdelávania 7](#_Toc119680645)

[1.3 Poskytovanie vysokoškolského vzdelávania 8](#_Toc119680646)

[Systém vysokoškolského vzdelávania 8](#_Toc119680647)

[Prijímacie konanie na 1. stupeň 11](#_Toc119680648)

[Prijímacie konanie na 2. stupeň 12](#_Toc119680649)

[Dostupnosť štúdia pre občanov so špecifickými potrebami 13](#_Toc119680650)

[Vysokoškolská mobilita 13](#_Toc119680651)

[1.4 Zamestnanci vysokých škôl 14](#_Toc119680652)

[1.5 Vysokoškolská veda a technika 16](#_Toc119680653)

[Podprogram Vysokoškolská veda a technika 17](#_Toc119680654)

[Aktivity verejných vysokých škôl v rámci štátnych programov a projektov podporovaných Agentúrou na podporu výskumu a vývoja 17](#_Toc119680655)

[Publikačná a umelecká činnosť 18](#_Toc119680656)

[Publikačná činnosť – prírodné vedy 21](#_Toc119680657)

[Publikačná činnosť – technické vedy 22](#_Toc119680658)

[Publikačná činnosť – lekárske vedy 22](#_Toc119680659)

[Publikačná činnosť – pôdohospodárske vedy 23](#_Toc119680660)

[Publikačná činnosť – spoločenské vedy 24](#_Toc119680661)

[Publikačná činnosť – humanitné vedy 25](#_Toc119680662)

[1.6 Rozvoj vysokého školstva 28](#_Toc119680663)

[1.7 Systém sociálnej podpory študentov a sociálnych služieb 29](#_Toc119680664)

[Časť II 33](#_Toc119680665)

[2. Správa o hospodárení verejných vysokých škôl v roku 2021 33](#_Toc119680666)

[2.1 Výška dotácií zo štátneho rozpočtu verejným vysokým školám v roku 2021 a spôsob ich rozdelenia 33](#_Toc119680667)

[Výška dotácií zo štátneho rozpočtu verejným vysokým školám v roku 2021 33](#_Toc119680668)

[Spôsob rozdelenia dotácií zo štátneho rozpočtu verejným vysokým školám 36](#_Toc119680669)

[Jednotkové dotácie 38](#_Toc119680670)

[2.2 Výsledky hospodárenia verejných vysokých škôl za rok 2021 38](#_Toc119680671)

[Sumárne údaje zo súvah verejných vysokých škôl k 31. decembru 2021 38](#_Toc119680672)

[Sumárne údaje o výnosoch a nákladoch verejných vysokých škôl 40](#_Toc119680673)

[Štruktúra nákladov a výnosov v hlavnej činnosti 41](#_Toc119680674)

[Kapitálové výdavky 42](#_Toc119680675)

[Časť III 43](#_Toc119680676)

[3. Záver k správe 43](#_Toc119680677)

Zoznam grafov v textovej časti správy

Graf č. 1 - Vývoj počtu prihlášok, prijatí a zápisov, prihlásených (fyzické osoby), prijatých (fyzické osoby) a zapísaných (fyzické osoby) – fyzická osoba je za všetky školy zohľadnená len raz, aj keď sa zúčastnila viacerých prijímacích konaní 13

Graf č. 2 - Veková štruktúra vysokoškolských učiteľov vysokých škôl (vrátane štátnych) (minimálny vek, prvý kvartil, medián, tretí kvartil a maximálny vek), zdroj: Register zamestnancov vysokých škôl 17

Graf č. 3 - Počet publikácií verejných vysokých škôl registrovaných vo WoS Core Collection v rokoch 2017 – 2021, zdroj: WoS Core/InCites 20

Graf č. 4- Zastúpenie publikácií verejnej vysokej školy registrovaných vo WoS Core Collection za obdobie 2017 – 2021 publikovaných formou voľného prístupu (OA), zdroj: WoS Core/InCites 20

Graf č. 5 - Priemerný počet citácií na publikáciu verejnej vysokej školy v rokoch 2017 – 2021 v porovnaní so svetovým priemerom, zdroj: WoS Core /InCtes 21

Graf č. 6 - Priemerný citačný ohlas normalizovaný podľa vedného odboru v rokoch 2017 – 2021 v porovnaní s priemernou svetovou hodnotou (pribl. 1), zdroj: WoS Core/InCites 21

Graf č. 7 - 5-ročné trendy v kumulatívnom počte a) publikácií a b) citácií verejných vysokých škôl v základných vedných odboroch OECD v v rokoch 2013 – 2017, 2014 – 2018, 2015–2019, 2016 –2020 a 2017 – 2021, zdroj: WoS CC/InCites 28

Zoznam tabuliek v textovej časti správy

Tabuľka č. 1 - Počet rozhodnutí o akreditácii činností vysokých škôl mimo komplexnej akreditácie vydaných Slovenskou akreditačnou agentúrou pre vysoké školstvo......................10

Tabuľková príloha k správe

# Výročná správa o stave vysokého školstva za rok 2021

Ministerstvo školstva, vedy, výskumu a športu Slovenskej republiky (ďalej len „ministerstvo“) v súlade s § 102 ods. 2 písm. c) zákona č. 131/2002 Z. z. o vysokých školách a o zmene a doplnení niektorých zákonov v znení neskorších predpisov (ďalej len „zákon“) každoročne vypracúva a zverejňuje výročnú správu o stave vysokého školstva. Tento dokument obsahuje výročnú správu o stave vysokého školstva za rok 2021 (ďalej len „správa“).

**V úvode správy** sú v stručnej forme **zhrnuté najdôležitejšie informácie** o vysokom školstve za rok 2021.

**Prvú časť správy** tvorí **správa o činnosti** vysokých škôl v Slovenskej republike (ďalej len „SR“) v roku 2021. Je zameraná na plnenie ich hlavných úloh v oblasti vysokoškolského vzdelávania, v oblasti vysokoškolskej vedy a techniky, v oblasti rozvoja a v oblasti sociálnej podpory študentov. **Druhá časť** sa zaoberá **hospodárením verejných vysokých škôl.** Správa je doplnená podrobnou **tabuľkovou prílohou.**

Správa vychádza z údajov, ktoré vysoké školy uviedli vo svojich výročných správach o činnosti a výročných správach o hospodárení za rok 2021, z výkazníctva vysokých škôl za rok 2021 a ďalej z oficiálnych štatistických údajov a z údajov, ktoré má ministerstvo k dispozícii v rámci svojej koordinačnej činnosti, ako aj poznatky získané na stretnutiach so Slovenskou rektorskou konferenciou, Radou vysokých škôl a Študentskou radou vysokých škôl. V správe sa uvádzajú prioritne údaje za sledované obdobie roku 2021 a v niektorých oblastiach sa pre lepšie porovnanie a sledovanie vývoja uvádzajú údaje za dvojročné, trojročné alebo päťročné obdobie. Na základe požiadavky Výboru NR pre vzdelávanie, vedu, mládež a šport boli do Výročnej správy o stave vysokého školstva za rok 2021 v rámci možností a v nadväznosti na kvantitu a kvalitu dodaných informácii od príslušných vysokých škôl, zakomponované aj dáta o štátnych vysokých školách.

Správa sa zaoberá najmä vysokými školami v pôsobnosti ministerstva, teda verejnými vysokými školami a súkromnými vysokými školami, sčasti zahraničnými vysokými školami. Ak to nie je výslovne uvedené, nezaoberá sa štátnymi vysokými školami v rezortoch obrany, vnútra a zdravotníctva. V časti o hospodárení sa správa zaoberá len verejnými vysokými školami.

* 1. Úvod - stručný prehľad najdôležitejších informácií o vysokom školstve v roku 2021

1. V roku 2021[[1]](#footnote-2)) bol celkový **počet študentov** **136 646,** z toho **80 127** žien,nastal medziročný **pokles** počtu študentov vysokých škôl **o** **675 (0,49 %)**, z toho o 973 študentov ubudlo na verejných vysokých školách, o 72 študentov poklesol počet študentov na štátnych vysokých školách a o 370 ich bolo v porovnaní s predchádzajúcim rokom viac na súkromných vysokých školách. Počet študentov iného štátneho občianstva sa pritom medziročne zvýšil o 7,91 % (celkom o **1 221** študentov). Najviac študentov verejných vysokých škôl v prvých dvoch stupňoch študovalo v spoločenských vedách, náukách a službách (53,35 %). Podiel žien na celkovom počte vysokoškolských študentov v roku 2021 dosiahol 58,64 %; v prípade doktorandského štúdia 47,87 %. Podiel žien študentiek na súkromných vysokých školách bol 63,10 %.
2. V priebehu roka 2021 **riadne skončilo vysokoškolské štúdium** na verejných a súkromných vysokých školách **37 319** **študentov**, z toho 22 895 žien, čo predstavuje medziročný **nárast o 1,78 %** (654 absolventov). Pod tento nárast sa v najvýraznejšej miere podpísali absolventi prvého stupňa dennej formy štúdia medziročným nárastom o 6,82 % (1 006 absolventov); zatiaľ čo v prípade absolventov druhého stupňa dennej formy štúdia bol zaznamenaný medziročný pokles o 2,90 %  (428 absolventov).
3. O štúdium na vysokej škole v prvom stupni a v spojenom prvom a druhom stupni sa uchádzalo **38** **599 uchádzačov – občanov SR**, čo je medziročný pokles o 2 221 uchádzačov. Títo uchádzači na štúdium podali spolu s cudzincami **79** **674 prihlášok**, čo je medziročne o 1 318 prihlášok viac. Z úspešných uchádzačov sa na štúdium zapísalo **34** **483** (medziročný pokles o 7,62 %), z toho 29 800 osôb štátnej príslušnosti SR a 4 683 cudzincov.
4. **Priemerný plat zamestnanca** verejnej vysokej školy v roku 2021 **bol 1 516,01 €**, čo je o 0,94 % viac ako v roku 2020. Priemerný plat vysokoškolského učiteľa verejnej vysokej školy v roku 2021 **bol 1 833,66 €**, čo je o 1,7 % menej ako v roku 2020. V roku 2021 bol priemerný plat profesora verejnej vysokej školy **2 626,13 €**, čo predstavuje pokles o 3,35 %.
5. Veková štruktúra profesorov a docentov vysokých škôl sa medziročne významne nezmenila. Medián veku vysokoškolského učiteľa vo funkcii profesora bol 61 rokov.
6. **V schválenom rozpočte na rok 2021** bola na vysokoškolské vzdelávanie, vedu a sociálnu podporu študentov vysokých škôl v kapitole ministerstva vyčlenená suma **588 566 967 €.** Z uvedeného objemu finančných prostriedkov bola pre vysoké školy vyčlenená suma 580 046 052 €. **Podpora vysokoškolskej vedy a techniky** v rámci finančných prostriedkov vyčlenených na vysoké školstvo v kapitole ministerstva v roku 2021 predstavovala (vrátane dotácie pre Medzinárodné laserové centrum) **182 682 051 €**.
7. Verejné vysoké školy hospodária podľa rozpočtu výnosov a nákladov. **Celkové náklady** (vrátane odvodov a dane z príjmu) verejných vysokých škôl v roku 2021 **v hlavnej činnosti** predstavovali **782 343 866 €** a **celkové výnosy** verejných vysokých škôl v roku 2021 **v hlavnej činnosti boli 813 926 152 €**.
8. V roku 2021 skončilo s **kladným výsledkom hospodárenia** (hlavná a podnikateľská činnosť spolu) svoje hospodárenie **18 verejných vysokých škôl**. Hospodársky výsledok verejných vysokých škôl za rok 2021 v hlavnej činnosti bol zisk vo výške **31 582 287 €** a v podnikateľskej činnosti bol zisk v objeme 3 041 820 €. Celkový hospodársky výsledok bol zisk v objeme **34 624 106 €.**
9. Vysoké školy v roku 2021 museli opätovne prispôsobiť organizáciu štúdia a svojho chodu v dôsledku šírenia pandémie ochorenia COVID-19.
10. Správa a jej tabuľková príloha aj v tomto roku poskytuje ďalšie podrobné informácie o stave vysokého školstva v SR za rok 2021.
    1. Časť I
    2. 1. Správa o činnosti vysokých škôl v roku 2021
11. Prvá časť správy sa zameriava na hlavné činnosti vysokých škôl v roku 2021 a podmienky, za ktorých tieto činnosti vykonávajú.

1.1 Právne podmienky

1. V roku 2021 Národná rada SR schválila zákony, ktorými sa mení a dopĺňa zákon o vysokých školách:

- Zákonom č. 34/2021 Z. z. ktorým sa mení a dopĺňa zákon č. 269/2018 Z. z. o zabezpečovaní kvality vysokoškolského vzdelávania a o zmene a doplnení zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov v znení zákona č. 410/2020 Z. z. a ktorým sa mení a dopĺňa zákon č. 131/2002 Z. z. o vysokých školách a o zmene a doplnení niektorých zákonov v znení neskorších predpisov. Agentúra rozhodne o zrušení akreditácie habilitačného konania a inauguračného konania na základe žiadosti vysokej školy o zrušenie akreditácie habilitačného konania a inauguračného konania v odbore habilitačného konania a inauguračného konania uvedenom v príslušnej žiadosti vysokej školy. Nadobudnutím právoplatnosti rozhodnutia agentúry o zrušení akreditácie habilitačného konania a inauguračného konania sa všetky neukončené habilitačné konania a inauguračné konania na príslušnej vysokej škole v príslušnom odbore habilitačného konania a inauguračného konania zastavujú. Zákon nadobudol účinnosť 1. 1. 2022.

V roku 2021 bolo vydaných niekoľko vykonávacích predpisov, tu sú niektoré z nich, ktoré mali vplyv na vysoké školstvo:

* Predpisom č. 2/2021 Z. z., ktorým sa mení a dopĺňa nariadenie vlády Slovenskej republiky č. 269/2020 Z. z. na vykonanie niektorých opatrení hospodárskej mobilizácie v súvislosti s vyhlásením núdzového stavu na zabezpečenie riešenia druhej vlny koronavírusu COVID-19 v znení neskorších predpisov.
* Predpis 319/2021 Z. z., ktorým sa mení a dopĺňa vyhláška Ministerstva obrany Slovenskej republiky č. 443/2019 Z. z. o požadovaných študijných odboroch a učebných odboroch stredného vzdelania, požadovaných študijných odboroch vysokoškolského vzdelania na výkon funkcie a o požadovanej odbornej spôsobilosti na výkon niektorých odborných činností v štátnej službe profesionálnych vojakov.
* Opatrenie ministerstva oznámené pod č. 364/2021 Z. z., ktorým sa ustanovuje suma maximálneho ročného školného na akademický rok 2022/2023 pre študijné programy v externej forme štúdia uskutočňované na verejných vysokých školách a na štátnych vysokých školách, čo je každoročná aktualizácia maximálnych súm ročného školného v externej forme štúdia.

1.2 Poskytovatelia vysokoškolského vzdelávania

1. V roku 2021 poskytovalo vysokoškolské vzdelávanie dvadsať verejných vysokých škôl, tri štátne vysoké školy a desať súkromných vysokých škôl.
2. Okrem nich oprávnenie na poskytovanie vysokoškolského vzdelávania na území SR malo aj osem zahraničných vysokých škôl, päť so sídlom v Českej republike (Vysoká škola mezinárodních a veřejných vztahů Praha, o. p. s.; NEWTON College, a.s.; Vysoká škola hotelová v Praze 8, spol. s r.o. – ktorej bolo 26. 5. 2021 udelené oprávnenie na poskytovanie vysokoškolského vzdelávania na území Slovenskej republiky; Soukromá vysoká škola ekonomická Znojmo s.r.o. – ktorej bolo 26. 5. 2021 udelené oprávnenie na poskytovanie vysokoškolského vzdelávania na území Slovenskej republiky a Vysoká škola logistiky o.p.s. – ktorej bolo 26. 5. 2021 udelené oprávnenie na poskytovanie vysokoškolského vzdelávania na území Slovenskej republiky), jedna so sídlom vo Francúzskej republike (INSTITUT SUPÉRIEUR SPÉCIALISÉ DE LA MODE - MOD´SPÉ Paris), jedna so sídlom v Poľskej republike (Collegium Humanum - Szkoła Główna Menedżerska a jedna so sídlom v Maďarskej republike (Szent István Egyetem, ktorá nám oznámila, že od 1. 2. 2021 pôsobí pod novým názvom Magyar Agrár- és Élettudományi Egyetem).
3. Vláda SR odňala uznesením č. 394 z 30. júna 2021 štátny súhlas právnickej osobe Stredoeurópska vysoká škola v Skalici n. o., ktorý ju oprávňoval na pôsobenie ako súkromná vysoká škola Stredoeurópska vysoká škola v Skalici.
4. Dňa 30. 6. 2021 schválila vláda SR svojim uznesením č. 378 na návrh ministerstva zmenu názvu súkromnej vysokej školy Vysoká škola ekonómie a manažmentu verejnej správy v Bratislave na Vysoká škola ekonómie a manažmentu v Bratislave.
5. Novelou zákona o vysokých školách z roku 2019 môžu vysoké školy od 1. 7. 2019 zakladať záujmové združenie právnických osôb – konzorcium vysokých škôl na účel spoločného postupu pri tvorbe študijných programov, vytvárania spoločných študijných programov, spoločného postupu v prijímacom konaní, spoločného uskutočňovania výskumnej, vývojovej alebo inej tvorivej činnosti alebo spoločného zabezpečovania možností stravovania a ubytovania pre študentov, pričom zápis takto vytvorených právnických osôb vykonáva ministerstvo. Ministerstvo vykonalo 22. 1. 2021 zápis Konzorcia slovenských vysokých škôl do registra konzorcií vysokých škôl.
6. Jednotlivé vysoké školy spracovali svoje výročné správy o činnosti za rok 2021. Z niektorých z nich vyberáme nasledujúce informácie:
7. Tím vedcov z **UK v Bratislave** v spolupráci s kolegami z SAV, Viedenskej univerzity a Karlovej univerzity zistil, že proteíny homologickej rekombinácie regulujú zapínanie a vypínanie viac ako 500 génov. Vedci sa doposiaľ domnievali, že spomínané proteíny sa podieľajú „len“ na oprave DNA. Tento objav vytvára potenciál pre ďalší onkologický výskum. Štúdia bola publikovaná v jednom z najprestížnejších časopisov v oblasti biochémie – *Nucleic Acids Research.*
8. V roku 2021 **UNIZA v Žiline** naďalej intenzívne spolupracovala s európskymi univerzitami v budovaní aliancie PIONNER s cieľom v marci 2022 predložiť projekt aliancie zameraný na kontext „mesta budúcnosti“ (partnermi konzorcia sú okrem UNIZA koordinátor projektu Université Gustave Eiffel vo Francúzsku, LAUREA Helsinki vo Fínsku, TH Köln University v Nemecku, ISCTE-IUL Lisabon v Portugalsku).
9. Na základe výskumu na Strojníckej fakulte **STU Bratislava** bola vyvinutá unikátna bezodpadová technologická linka na spracovanie multi-komponentných hnojív s využitím patentovanej technológie granulácie cez plochú matricu. Táto technológia vyhrala prvé miesto v kategórii Technologická inovácia v 14. ročníku súťaže vyhlasovanej Ministerstvom hospodárstva SR Inovatívny čin roka 2020(súťaž bola vyhlásená v máji 2021).

1.3 Poskytovanie vysokoškolského vzdelávania

#### Systém vysokoškolského vzdelávania

1. Od 1. 1. 2020 prevzala Slovenská akreditačná agentúra pre vysoké školstvo (ďalej len „SAAVŠ“) úlohy ministerstva a Akreditačnej komisie v oblasti akreditácií činností vysokých škôl.
2. Vzhľadom na novú sústavu študijných odborov (platnú od 1. 9. 2019**)** boli študijné programy uskutočňované v 48 študijných odboroch. Vysokoškolské vzdelanie prvého stupňa bolo možné získať v niektorom zo 45 študijných odborov a vysokoškolské vzdelanie druhého alebo tretieho stupňa v niektorom zo všetkých 48 študijných odborov. V prípade troch študijných odborov nie je možné uskutočňovať študijné programy I. alebo II. stupňa samostatne, ale len študijné programy spájajúce prvý a druhý stupeň (farmácia, všeobecné lekárstvo a zubné lekárstvo). Naopak, v štyroch študijných odboroch (logopédia a liečebná pedagogika, teológia, učiteľstvo a pedagogické vedy a veterinárske lekárstvo) je možné okrem bakalárskych a magisterských programov vytvárať aj študijné programy spájajúce prvý a druhý stupeň.
3. V roku 2021 výkonná rada Slovenskej akreditačnej agentúry pre vysoké školstvo rozhodla v oblasti akreditácie študijných programov spolu v 252 prípadoch. SAAVŠ rozhodla o akreditácií 146 nových študijných programov a zrušila časové obmedzenie alebo obnovila akreditáciu pre 92 študijných programov. SAAVŠ zrušila časové obmedzenie pre 11 odborov habilitačného konania a inauguračného konania a odňala akreditáciu šiestim odborom habilitačného konania a inauguračného konania.
4. Vysoké školy zrušili spolu 853 študijných programov, z toho 357 na I. stupni, 266 na II. stupni, 229 na III. stupni a jeden študijný program spájajúci I. a II. stupeň. Ďalších 18 študijných programov bolo zrušených po odňatí štátneho súhlasu Stredoeurópskej vysokej škole v Skalici.

|  |  |  |  |  |  |  |
| --- | --- | --- | --- | --- | --- | --- |
| Typ rozhodnutia | Študijné programy | | | | Habilitačné a inauguračné konanie | Spolu |
| I. stupeň | II. stupeň | spojeného I+II stupňa | III. stupeň |
| Akreditácia (nové priznania) | 40 | 34 | 0 | 72 | 0 | 146 |
| Akreditácia (zrušenie časového obmedzenia, obnovenie práva) | 13 | 21 | 0 | 58 | 11 | 103 |
| Pozastavenie práva | 0 | 2 | 0 | 0 | 0 | 2 |
| Potvrdenie návrhu úprav študijného programu | 4 | 2 | 0 | 5 | 0 | 11 |
| Odňatie akreditácie | 0 | 0 | 0 | 0 | 6 | 6 |
| Zamietnutie žiadosti | 1 | 0 | 0 | 0 | 0 | 1 |
| **Spolu** | **58** | **59** | **0** | **135** | **17** | **269** |

Tabuľka č. 1 - Počet rozhodnutí o akreditácii činností vysokých škôl mimo komplexnej akreditácie vydaných Slovenskou akreditačnou agentúrou pre vysoké školstvo

*Študenti*

1. Medziročne bolo zaznamenané **zníženie** počtu študentov na vysokých školách na **136 646 študentov** (pokles **o 675** študentov, t. j. o 0,49 %).Verejné vysoké školy zaznamenalimedziročný pokles počtu študentov o 973, na súkromných vysokých školách počet študentov vzrástol o 370 študentov a na štátnych vysokých školách počet študentov medziročne klesol o 72. **Podiel študentov na súkromných vysokých školách sa** tak medziročne **mierne znížil na 11,51 %** (medziročný pokles o 0,33 percentuálneho bodu).
2. **Podiel žien na celkovom počte študentov** vysokých škôl dosiahol v roku 2021 hodnotu **58,64 %** (medziročný pokles o 0,41 percentuálneho bodu). V prípade verejných vysokých škôl to bolo 58,11 %, na súkromných vysokých školách 63,10 % a na štátnych vysokých školách 56,40 %. Z hľadiska formy a stupňa štúdia mali ženy najvýraznejšie zastúpenie v rámci externého štúdia na prvom a druhom stupni, kde ich podiel dosiahol 67,83 %. Najvyšší podiel žien bol na UVLF Košice, kde bolo v roku 2021 83,93 % (medziročný nárast o 1,87 percentuálneho bodu) študentov ženského pohlavia. Naopak, najnižší podiel žien študoval na TU Košice (27,10 % podiel).
3. Po miernom náraste počtu novoprijatých študentov vysokých škôl v roku 2020 – občanov SR bol v roku 2021 zaznamenaný opätovný pokles novoprijatých študentov na prvý stupeň verejných vysokých škôl (-2 592, 11,02 %). V roku 2021 bolo na prvý stupeň súkromných vysokých škôl prijatých 1 744 študentov (nárast oproti roku 2020 o 2,35 %).
4. Z hľadiska formy štúdia pokračoval **pokles podielu študentov v externej forme**, keď ich podiel na celkovom počte študentov **v roku 2021 poklesol na 18,03 %** (v roku 2020 to bolo 18,11%).
5. **Počet doktorandov** v dennej (3 628) aj externej (2 854) forme štúdia na verejných, súkromných a štátnych vysokých školách medziročne **poklesol o 100 študentov (o 1,52 %).** V dennej forme štúdia bol na slovenských vysokých školách medziročný pokles o 77 doktorandov (o 2,08 %), v externej forme bol zaznamenaný pokles o 23 študentov (o 0,80 %). Na verejných vysokých školách bol počet študujúcich v doktorandskom štúdiu v porovnaní s predchádzajúcim rokom nižší o 122 (medziročný pokles o 2,05 %), na súkromných vysokých školách sa ich počet medziročne znížil o 24 (9,42 %) a v prípade štátnych vysokých škôl bol zaznamenaný medziročný pokles počtu doktorandov o 12 (4,6 %). Podiel doktorandov na celkovom počte študentov predstavoval 4,74 %.
6. **Počet cudzincov** študujúcich v SR (16 653) medziročne **vzrástol o 2 221** študentov, ich podiel na celkovom počte študentov sa zvýšil o 0,95 percentuálneho bodu (na 12,19 %). Ženy boli medzi zahraničnými študentmi zastúpené 55,01 % podielom, pričom v prípade súkromných vysokých škôl ich podiel v rámci zahraničných študentov dosiahol 65,36 %.
7. Z pohľadu štatistickej klasifikácie odborov vzdelania **53,55 % zo všetkých študentov prvého a druhého stupňa na slovenských vysokých školách študovalo spoločenské vedy, náuky a služby.** Rovnako aj v prípade doktorandského štúdia je najviac doktorandov v spoločenských vedách a náukách (34,37 % doktorandov). V rámci súkromných vysokých škôl v spoločenských vedách, náukách a službách bolo 67,92 % študentov (prvý a druhý stupeň). V takmer vo všetkých skupinách odborov mali medzi študentami ženy vyššie zastúpenie ako muži. Výnimku predstavovali iba technické vedy a náuky (23,20 %) a vojenské a bezpečnostné vedy a náuky (33,57 %). Najvýraznejšiu prevahu mali v prípade zdravotníckych odborov (73,68 %).
8. V rámci spoločenských vied a náuk na prvých dvoch stupňoch denného vysokoškolského štúdia na verejných vysokých školách najväčší podiel tvoria študenti ekonomických vied (32,06 %; v prípade externého štúdia dosiahol podiel 25,18 %). Na súkromných vysokých školách v rámci spoločenských vied a náuk na prvých dvoch stupňoch denného štúdia tvorili najväčší podiel rovnako ekonomické vedy (38,09 %), avšak v prípade externého štúdia dominovali študijné programy zo skupiny spoločenských a behaviorálnych vied (70,78 %; konkrétne študijné programy zamerané na sociálnu prácu, ktorých podiel na celkovom počte externých študentov I. a II. stupňa vysokoškolského štúdia na súkromných vysokých školách predstavoval 38,97 %).
9. **Na siedmich verejných vysokých školách študovala viac ako polovica (53,78 %) študentov**, pričom necelá štvrtina (24,42 %) všetkých študentov študovala na dvoch vysokých školách (UK Bratislava a STU Bratislava). Najväčší podiel doktorandov z počtu študentov vysokej školy mali AOZ Liptovský Mikuláš (10,34 %), AU Banská Bystrica (10,11 %), VŠVU Bratislava (9,70 %). Najmenší podiel doktorandov z počtu študentov z verejných vysokých škôl mala UMB Banská Bystrica (2,41 %). Najväčší podiel doktorandov z počtu študentov zo súkromných vysokých škôl mala VŠBM Košice (4,44 %). Najväčší podiel študentov cudzincov mala VŠ Danubius Sládkovičovo (31,93 %).
10. Z hľadiska veku **tri pätiny (61,65 %) študentov v dennej forme** štúdia v prvých dvoch stupňoch vysokoškolského vzdelávania boli vo veku **do 22 rokov** (vrátane). V prípade externej formy štúdia necelé dve tretiny (64,95 %) študentov na prvých dvoch stupňoch boli starších ako 27 rokov (vrátane). Až 93,31 % doktorandov v dennej forme štúdia mali vek do 27 rokov (vrátane), v externej forme štúdia boli viac ako štyri pätiny doktorandov vo veku nad 29 rokov.
11. V priebehu roka 2021 **riadne skončilo** vysokoškolské štúdium (prvý až tretí stupeň) **37 319 študentov** (medziročný pokles o 654 absolventov), z nich 20 806 (55,75 %) v spoločenských vedách, náukách a službách. V rámci technických vied a náuk skončilo štúdium spolu 6 985 študentov (18,72 %). Absolventi doktorandského štúdia tvorili 3,46 % z počtu absolventov.
12. V roku 2021 bolo do centrálneho registra záverečných, rigoróznych a habilitačných prác zaslaných celkom 40 803 záverečných prác v prvom, druhom a treťom stupni vysokoškolského vzdelávania, z toho bolo 19 712 bakalárskych prác, 17 630 diplomových prác a 1 319 dizertačných prác. Z celkového počtu záverečných prác bola prevažná väčšina predložená v slovenskom jazyku (90,71 %), časť v anglickom jazyku (4,72%), v českom jazyku (1,6%), v maďarskom jazyku (1,7 %), v nemeckom jazyku (0,32 %) a v malom množstve v inom jazyku (0,95 %). Rozdiel v počte zaslaných záverečných prác do centrálneho registra záverečných prác a počtom obhájených prác sú najmä neobhájené práce, resp. preloženie termínu obhajoby, prípadne nepotvrdenie obhájenia práce zo strany vysokej školy.
13. Podľa údajov Ústredia práce, sociálnych vecí a rodiny SR bolo v **evidencii uchádzačov o zamestnanie** v decembri 2021 z verejných, súkromných a štátnych vysokých škôl **1 593 uchádzačov - absolventov vysokých škôl**[[2]](#footnote-3)), čo bolo o 621 menej oproti roku 2020, z ktorých bolo 1 225 absolventov druhého, 366 absolventov prvého a dvaja absolventi tretieho stupňa. Z celkového počtu absolventov – evidovaných uchádzačov o zamestnanie vysokých škôl bolo 7,03 % v evidencii viac ako 12 mesiacov. Najviac absolventov – evidovaných uchádzačov o zamestnanie bolo v decembri 2021 v evidencii sedem až deväť mesiacov (45,38 %).
14. Podrobnejšie údaje o študentoch a absolventoch sú uvedené v tabuľkovej prílohe, **v tabuľkách č. 1 až 5.**

#### Prijímacie konanie na 1. stupeň

1. V roku 2021 počet uchádzačov o štúdium na vysokých školách medziročne klesol. V roku 2021 bolo podaných 69 258 (v prípade žien 41 985) prihlášok[[3]](#footnote-4)), čo je oproti predchádzajúcom roku nárast, ale **počet uchádzajúcich sa o štúdium poklesol o 2 221 osôb na 38** **599 občanov SR** (v prípade žien o 679 na 22 246).

|  |
| --- |
| Graf č. 1 - Vývoj počtu prihlášok, prijatí a zápisov, prihlásených (fyzické osoby), prijatých (fyzické osoby) a zapísaných (fyzické osoby) – fyzická osoba je za všetky školy zohľadnená len raz, aj keď sa zúčastnila viacerých prijímacích konaní |

1. V roku 2021 sa na každých 100 prijatých uchádzačov nezapísalo na štúdium dvanásť (12,3) uchádzačov. Celkovo bolo **prijatých** na štúdium **33** **985 uchádzačov** a **zapísalo sa 29** **800**uchádzačov (fyzických osôb). Najviac, 21 812 uchádzačov, podalo prihlášku na štúdium spoločenských vied, náuk a služieb, z nich 89,19 % bolo na štúdium prijatých a zapísalo sa 16 066 uchádzačov, čo je 82,58 % z prijatých na študijné programy patriace do tejto skupiny študijných odborov. V prípade žien bolo na štúdium prijatých 19 461 uchádzačiek a zapísalo sa 16 971 uchádzačiek (fyzických osôb). Najviac, 14 285 uchádzačiek, podalo prihlášku na štúdium spoločenských vied, náuk a služieb, z nich 89,84 % bolo na štúdium prijatých a zapísalo sa 10 637 uchádzačiek, čo je 82,89 % z prijatých žien na študijné programy patriace do tejto skupiny študijných odborov.
2. Najväčšia skupina uchádzačov o vysokoškolské štúdium mala **menej ako 20 rokov** (vrátane)a tvorila 60,16 %, v prípade **dennej formy štúdia 70,88** **% z uchádzačov**. Maturujúci v roku 2021 tvorili z uchádzačov 58,11 % (v dennej forme štúdia 68,45 %; v externej forme 12,68 %).
3. Podľa štatistických údajov v školskom roku 2020/2021 absolvovalo strednú školu s maturitou 38 924 žiakov (z toho 19 539 žien). O štúdium na vysokej škole SR sa z nich uchádzalo rovných 57,90 % všetkých absolventov (z absolventiek 66,30 %). Na štúdium na vysokej škole v SR sa zapísalo 47,11 % maturantov zo školského roka 2020/2021 (v prípade žien 54,05 % maturantiek).

#### Prijímacie konanie na 2. stupeň

1. V roku 2021 bolo podaných **16** **532 prihlášok** na štúdium na vysokej škole[[4]](#footnote-5)) v študijných programoch **druhého stupňa v dennej forme** a 3 446 v externej forme štúdia, čo predstavuje o 580 podaných prihlášok viacej ako v roku 2020, z toho o 471 viac na dennú formu a o 109 viac na externú formu. O štúdium sa uchádzalo 17 615 občanov SR, **prijatých bolo** **16** **525 uchádzačov** **(93,81** **%)** a na štúdium sa **zapísalo 15** **284 uchádzačov (92,49** **% z prijatých)**. Ženy podali 9 842 prihlášok na štúdium na vysokej škole v študijných programoch druhého stupňa v dennej forme a 2 448 v externej forme štúdia. O štúdium sa uchádzalo 10 653 občianok SR, prijatých bolo 10 001 (93,88 %) a na štúdium sa zapísalo 9 202 uchádzačiek (92,01 % z prijatých).
2. Viac ako tri štvrtiny (77,93 %) prihlášok podali absolventi bakalárskeho štúdia na tej istej vysokej škole. Najmenší podiel prihlášok absolventov bakalárskeho štúdia z inej vysokej školy mala medzi verejnými vysokými školami UJS Komárno (6,18 %).
3. Z uchádzačov o štúdium v druhom stupni získalo vysokoškolské vzdelanie v prvom stupni v roku 2021 85,07 % z nich. Z hľadiska zápisu na štúdium druhého stupňa predstavovali **absolventi z roku 2021** z celkového počtu zapísaných **86,35** **%**.
4. Podrobnejšie údaje sú uvedené **v tabuľkách č. 6 až 9**.

#### Dostupnosť štúdia pre občanov so špecifickými potrebami


1. V roku 2021 pokračovala vo svojej činnosti Rada ministra školstva, vedy, výskumu a športu Slovenskej republiky na podporu štúdia študentov so špecifickými potrebami ako konzultačný orgán, v ktorej sú zastúpení predstavitelia akademickej obce, neziskového sektora a ministerstva. V roku 2021 boli zabezpečené pre koordinátorov vysokých škôl vzdelávacie aktivity prostredníctvom podporných centier na UK Bratislava a TU Košice. Taktiež bola na zabezpečenie podporných služieb študentov so špecifickými potrebami verejným vysokým školám rozpísaná suma 700 tis. €, rovnako ako v roku 2020. V rozpise sa zohľadnili jednotlivé špecifické potreby, ktoré boli začlenené do niekoľkých kategórií zohľadňujúc predpokladanú finančnú náročnosť zabezpečenia podpornej služby (od 325 € v prípade chronicky chorých študentov po 5 400 € v prípade nepočujúcich a nedoslýchavých študentov).

#### Vysokoškolská mobilita

1. Spolu 32 vysokých škôl sa vo Výzve 2020 na predkladanie žiadostí zapojilo do akcie Vzdelávacia mobilita jednotlivcov v rámci programu Erasmus+. V rámci Výzvy 2020 mohli vysoké školy požiadať buď o 16-mesačný, alebo 24-mesačný projekt vždy so začiatkom od 1. júna roku výzvy. Väčšina (27 z 32) vysokých škôl si zvolila 24-mesačné projekty, to znamená, že účastníkov mohla vysielať v oprávnenom období až do 31. mája 2022. V súvislosti so šírením koronavírusu a následných rušení mobilít, Európska komisia umožnila príjemcom grantov predĺžiť si projekty o 12 mesiacov. Sedem vysokých škôl si predĺžilo projekty v rámci Výzvy 2020 do 31. mája 2023. Z ukončených aj prebiehajúcich projektov z Výzvy 2020[[5]](#footnote-6)), k dátumu 9. 6. 2022 **vycestovalo** prostredníctvom tohto programu **1 679 študentov na študijný pobyt** v priemernej dĺžke 4,8 mesiaca a **978 študentov na pracovnú stáž** do podnikov v priemernej dĺžke 3,7 mesiaca. Spolu vycestovalo 2 657 študentov. Najviac študentov vyslala UK Bratislava (617).
2. Priemerný mesačný grant študenta na štúdium bol 482 € a na stáž 644 €.[[6]](#footnote-7))  Najviac študentov vycestovalo na štúdium do Českej republiky (264), do Španielska (194) a do Portugalska (175). Najviac študentov vycestovalo na stáž do Českej republiky (439), do Maďarskej republiky (92) a do Rakúska (70).
3. V rámci prebiehajúcich projektov z Výzvy 2020 (k 9. 6. 2022) vycestovalo prostredníctvom programu Erasmus+ 1 602 pracovníkov vysokých škôl za účelom výučby (819) alebo školenia (783).
4. V rámci Výzvy 2020 predstavoval počet **prichádzajúcich študentov 1 913** mobilít, z toho na účely štúdia to bolo 1 462 študentov a na účely stáže 451 študentov. Najviac študentov prijala UK Bratislava (438), STU Bratislava (230), EU Bratislava (172), ŽU Žilina (141) a TUKE Košice (83). Študenti prišli na štúdium alebo stáž najčastejšie z týchto krajín: Španielsko (432), Francúzsko (240), , Taliansko (188), Nemecko (162) a Poľsko (156).
5. V roku 2021 vycestovalo prostredníctvom Národného štipendijného programu 7 študentov, 38 doktorandov a 23 postdoktorandov s trvalým pobytom na Slovensku. Naopak, na štipendijný pobyt v SR prišlo 50 študentov, 48 doktorandov a 172 vysokoškolských učiteľov a výskumných alebo umeleckých pracovníkov zo zahraničia. Priemerná dĺžka pobytu bola u vyslaných študentov štyri mesiace, u doktorandov päť mesiacov a u postdoktorandov štyri a pol mesiaca. V prípade študentov bola priemerná mesačná výška poskytnutého štipendia 820 €, v prípade doktorandov 1 150 € a postdoktorandov 1 000 €. V prípade prijatých študentov v roku 2021 bola priemerná dĺžka ich pobytu na Slovensku päť mesiacov, v prípade doktorandov šesť mesiacov a v prípade vysokoškolských učiteľov päť a pol mesiaca. V priemere bolo prichádzajúcim štipendistom poskytnuté štipendium v mesačnej výške 400 € pre študentov, 734 € pre doktorandov a 1000 € pre vysokoškolských učiteľov.
6. V roku 2021 pokračovala podpora účasti študentov na medzinárodných študentských súťažiach formou refundácie časti cestovných nákladov spojených s ich účasťou. Na rok 2021 bola vyčlenená suma 60 000 €. Možnosť refundácie využila UK Bratislava pre študentov Právnickej fakulty, UKF v Nitre a STU v Bratislave.

1.4 Zamestnanci vysokých škôl

1. Priemerný evidenčný prepočítaný **počet zamestnancov verejných vysokých škôl** v roku 2021 bol **18 293,0 (medziročný pokles o 9,24 %, t. j. pokles o 1 861,6 osôb)**. Z toho vysokoškolskí učitelia tvoria 48,96 %, výskumní pracovníci 7,05 % a ostatní zamestnanci (administratíva, prevádzka, a pod.) tvoria 43,99 % zamestnancov.
2. **Priemerný plat** **zamestnanca** verejnej vysokej školy v roku 2021 bol **1 516,01 €,** čo predstavuje medziročný **nárast o 0,94 %.** Priemerné platy zamestnancov verejných vysokých škôl v roku 2021 sú v rozpätí od 1 298,2 € na KU Ružomberok do 1 756,4 € na TU Košice. Priemerný plat v národnom hospodárstve v roku 2021 bol 1 211 €,[[7]](#footnote-8)) čo predstavuje medziročný nárast o 6, 88 %.
3. Priemerný plat učiteľa verejnej vysokej školy v roku 2021 bol 1 833,66 €, čo predstavuje medziročný pokles o 1,70 %. Priemerný plat profesorov na verejných vysokých školách v roku 2021 bol 2 626,13 € (pokles o 3,35 %). Priemerný plat docentov v roku 2021 bol 2 038,02 € (pokles o 1,38 %). **Priemerný plat profesorov v pomere k priemernému platu vysokoškolských učiteľov bol na úrovni 1,43 násobku.** Pomer priemerného platu vysokoškolského učiteľa k priemernému platu zamestnanca verejných vysokých škôl bol na úrovni 1,21 násobku.
4. **Priemerný plat výskumných pracovníkov**[[8]](#footnote-9)**)** na verejných vysokých školách dosiahol v roku 2021 výšku**1 689,47 €**. V porovnaní s priemerným platom z roku 2020 ide **o 3,46 % nárast**.
5. **Priemerný plat neučiteľských pracovníkov**[[9]](#footnote-10)**)** na verejných vysokých školách dosiahol v roku 2021 výšku**1 134,67€**. V porovnaní s priemerným platom z roku 2020 ide **o 2,17 % nárast**.
6. V roku 2021 bol podiel tvorivých pracovníkov (vysokoškolskí učitelia, výskumní a umeleckí pracovníci) 54,87 % na celkovom počte zamestnancov verejných vysokých škôl. Najnižší podiel tvorivých pracovníkov 43,44 % mala ako aj minulý rok UVLF Košice, najvyšší podiel 66,48 % mala VŠMU Bratislava. Zamestnanci vo funkcii **profesora tvorili 14,97** **% na počte vysokoškolských učiteľov** verejných vysokých škôl. Najvyšší podiel vysokoškolských učiteľov vo funkcii profesora mala TUAD Trenčín, a to 19,66 % (podiel docentov na tejto vysokej škole bol 25,23 %), naopak najnižší podiel vysokoškolských učiteľov z verejných vysokých škôl vo funkcii profesora mala ako aj minulý rok EU Bratislava (9,23 %).
7. Najnižší počet študentov na počet vysokoškolských učiteľov mali TU Zvolen (9,56), UPJŠ Košice (10,60) a UK Bratislava (10,61) bez zohľadnenia umelecky orientovaných vysokých škôl. Najvyšší počet študentov na jedného vysokoškolského učiteľa mala TUAD Trenčín (22,37). Najmenej študentov na jedného vysokoškolského učiteľa vo funkcii profesor pripadá na TU Zvolen (65,20).
8. Vysoké školy v roku 2021 vypísali 2 997 výberových konaní na obsadenie miesta vysokoškolského učiteľa (z toho 334 vo funkcii profesora a 982 vo funkcii docent). Pri 1742 (58,12 %) výberových konaniach obsadili danú pozíciu uchádzači opakovane.
9. V roku 2021 prezidentka SR vymenovala na základe návrhov verejných vysokých škôl a súkromných vysokých škôl spolu **82 profesorov**, z toho 32 žien. Priemerný vek vymenovaných profesorov sa zvýšil na 52,55 rokov (v roku 2020 to bolo 51,66 rokov). Najstarší vymenovaný profesor bol vo veku 71 rokov, najmladší vymenovaný profesor bol vo veku 39 rokov. Najviac vymenovaných profesorov bolo navrhnutých z UK Bratislava (20), SPU Nitra (10) a UMB Banská Bystrica (9).
10. Podľa údajov z registra zamestnancov vysokých škôl k 31.12.2021 najstarší vysokoškolský učiteľ vo funkcii profesora mal na vysokých školách (vrátane štátnych) vek 85 rokov, najmladší 38 rokov. Menej ako 54 rokov má štvrtina vysokoškolských učiteľov vo funkcii profesora, **medián veku bol 62 rokov** a štvrtina vysokoškolských učiteľov vo funkcii profesora mala vek viac ako 67 rokov.[[10]](#footnote-11))
11. Vek vysokoškolských učiteľov vo **funkcii docent** bol od 29 do 85 rokov. Štvrtina vysokoškolských učiteľov vo funkcii docenta má vek do 44 rokov, **medián veku bol 50 rokov** a štvrtina mala viac ako 60 rokov.



Graf č. 2 - Veková štruktúra vysokoškolských učiteľov vysokých škôl (vrátane štátnych) (minimálny vek, prvý kvartil, medián, tretí kvartil a maximálny vek), zdroj: Register zamestnancov vysokých škôl

1. Podľa stavu k 31.12.2021 počet fyzických osôb zamestnaných na vysokých školách (vrátane súkromných a štátnych) ako vysokoškolský učiteľ, výskumný/umelecký pracovník, asistent, odborný asistent či lektor, medziročne zaznamenal v celkovom počte týchto pracovníkov pokles (vrátane počtu zamestnancov mimo pracovného pomeru, pričom sa nezohľadňuje výška úväzku). V rámci týchto zamestnancov v pracovnom pomere v roku 2021 bol zaznamenaný najvýraznejší pokles v prípade odborných asistentov a to o 440 osôb (úbytok 1050, prírastok 610) a taktiež pokles v prípade asistentov- o 56 osôb (úbytok 159, prírastok 103). K najväčšiemu nárastu v rámci zamestnancov v pracovnom pomere došlo v prípade docentov, kde sa počet fyzických osôb v tejto funkcii zvýšil medziročne o 176 osôb (úbytok 319, prírastok 495). Ďalší nárast - o 86 a 39 osôb - bol zaznamenaný v prípade výskumných pracovníkov (úbytok 395, prírastok 481) a lektorov (úbytok 71, prírastok 110).
2. Prezidentka Slovenskej republiky vymenovala v roku 2021 troch rektorov verejných vysokých škôl ( UJS, STU v Bratislave a TNUAD) a dvoch rektorov súkromných vysokých škôl (VŠEMVS a PEVŠ).
3. Slovenská komisia pre vedecké hodnosti (ďalej len „SKVH“), poradný orgán ministra školstva, vedy, výskumu a športu SR na rozhodovanie o otázkach týkajúcich sa udeľovania najvyššej vedeckej hodnosti doktora vied „DrSc.“, prerokovala v roku 2021 celkovo trinásť návrhov na obhajobu vedeckej hodnosti doktora vied (čo je o tri viacej ako v predchádzajúcom roku). Z návrhov, ktoré SKVH odporučila na obhajobu, bolo v roku 2021 vedeckými radami vysokých škôl a Slovenskej akadémie vied na Slovensku udelených 10 vedeckých hodností doktora vied „DrSc.“, čo je o 4 viac ako v prechádzajúcom roku.
4. Podrobnejšie údaje týkajúce sa zamestnancov vysokých škôl **v tabuľkách č. 10, 11a, 11b, 11c a 12.**
   * 1. 1.5 Vysokoškolská veda a technika
5. Vysoké školy získali v roku 2021 finančné prostriedky na uskutočňovanie výskumu a vývoja zo štátneho rozpočtu takmer výlučne prostredníctvom kapitoly ministerstva. Získavali ich ako inštitucionálnu formu podpory výskumu a vývoja v rámci rozpočtového programu 077 – Vysokoškolské vzdelávanie a veda, sociálna podpora študentov vysokých škôl a tiež ako účelovú formu podpory na základe súťaže s ostatnými subjektmi zaoberajúcimi sa výskumom a vývojom z Agentúry na podporu výskumu a vývoja.

#### Podprogram Vysokoškolská veda a technika



1. V rámci podprogramu *077 12 – Vysokoškolská veda a technika* bola v roku 2021 ministerstvom podporovaná oblasť:
2. prevádzky a rozvoja infraštruktúry pre výskum a vývoj,
3. základného výskumu prostredníctvom vnútorného grantového systému VEGA,
4. aplikovaného výskumu pre rezort školstva prostredníctvom vnútorného grantového systému KEGA.
5. **Na prevádzku a rozvoj infraštruktúry** pre výskum a vývoj bolo z dotácie pre verejné vysoké školy v roku 2021 **vyčlenených 152 928 099 €**, t. j. rozpočet **vyšší o 1 589 292 €** ako bol v roku 2020. Spôsob rozpisu finančných prostriedkov je uvedený v časti 2.1.
6. Na podporu projektov základného výskumu prostredníctvom **VEGA** bolo v roku 2021 na verejné vysoké školy **rozpísaných 12 747 655 €**[[11]](#footnote-12) (uvedená suma je vrátane spoločných projektov s SAV ale bez dotácie Medzinárodnému laserovému centru), čo je o 532 734 € viac ako v roku 2020. Výber a hodnotenie projektov uskutočnilo trinásť komisií zložených z odborníkov z vysokých škôl a z pracovísk Slovenskej akadémie vied.
7. V rámci verejných vysokých škôl **na jeden projekt VEGA** bolo v priemere vynaložených **10 085 €**, čo je o 226 € viac ako v predchádzajúcom roku a počet financovaných projektov VEGA sa oproti roku 2020 zvýšil o 25 projektov.
8. Prehľad o úspešnosti jednotlivých vysokých škôl v rámci VEGA je **v tabuľke č. 13a.** Údaje o počte riešených projektov a výška finančných prostriedkov poskytnutých na ich riešenie podľa jednotlivých odborných komisií VEGA sú uvedené **v tabuľke č. 13b.**
9. Na podporu projektov v oblasti výskumu pre rezort školstva prostredníctvom **KEGA** bolo v roku 2021 **rozpísaných 4 900 000 €**, čo je o 500 000 € viac ako v roku 2020. V roku 2021 bolo prostredníctvom KEGA finančne podporených 540 projektov (213 nových projektov so začiatkom riešenia v roku 2021 a 327 projektov pokračujúcich v riešení). V roku 2021 sa zvýšil počet financovaných projektov o 37 oproti predchádzajúcemu roku. Výber a hodnotenie projektov KEGA zabezpečovali štyri komisie zložené z odborníkov z vysokých škôl. Prehľad o úspešnosti jednotlivých vysokých škôl v rámci KEGA je uvedený **v tabuľke č. 14.**

#### Aktivity verejných vysokých škôl v rámci štátnych programov a projektov podporovaných Agentúrou na podporu výskumu a vývoja

1. Agentúra na podporu výskumu a vývoja (ďalej len „APVV“) poskytla v rámci podpory projektov financovaných na verejných vysokých školách z **prostriedkov APVV spolu 24 072 004,10 €** (v roku 2020 to bolo 24 558 284,71 €, čo predstavuje pokles o 1,98 %). Od roku 2016 podiel poskytovaných finančných prostriedkov narastal (v roku 2016 to bolo 14 744 636,00 €, čo predstavuje nárast o 63,26 %). **Podiel verejných vysokých škôl** na celkovom objeme finančných prostriedkov poskytnutých na podporu projektov APVV **predstavuje 61,48 %**. V porovnaní s rokom 2020 ide o mierny pokles (o 0,72 percentuálneho bodu). Od roku 2016 tento podiel kontinuálne narastal (o 7,55 percentuálneho bodu).
2. Pozícia sektora verejných vysokých škôl v rámci sektorov výskumu a vývoja pri získavaní účelovej podpory výskumu a vývoja prostredníctvom APVV zostala v roku 2021 dominantná. V roku 2021 bola vyhlásená všeobecná výzva APVV. Podporené projekty z tejto grantovej schémy budú financované od 1. júla 2022. V roku 2021 bola vyhlásená otvorená výzva PP H EUROPE 2021 a projekty v rámci tejto výzvy boli financované v roku 2021. V roku 2021 boli zároveň poskytované finančné prostriedky na pokračujúce projekty z predchádzajúcich rokov v grantových schémach všeobecnej výzvy, mobilitné projekty, projekty v rámci výzvy PP – COVID 2020, výskumné bilaterálne projekty a projekty na dofinancovanie 7. rámcového programu.
3. Úspešnosť jednotlivých verejných vysokých škôl v získavaní podpory na riešenie úloh výskumu a vývoja priamo z APVV je uvedená v **tabuľke č. 15a**. Porovnanie úspešnosti jednotlivých sektorov výskumu a vývoja na získavaní podpory od APVV v roku 2021 sa nachádza v **tabuľke č. 15b**.



#### Publikačná a umelecká činnosť

1. Za vykazovacie obdobie 2021 bolo vysokými školami v Centrálnom registri evidencie publikačnej činnosti (CREPČ) evidovaných spolu **38 599 výstupov publikačnej činnosti** vo všetkých kategóriách evidencie publikačnej činnosti v zmysle platnej legislatívy (Vyhláška č. 456/2012 o CREPČ a CREUČ). Všetky publikácie vykazovacieho obdobia 2021 podliehajú formálnej i obsahovej verifikácii, ktorej výsledkom môže byť zmena kategorizácie výstupu publikačnej činnosti, ako aj vyradenie výstupu z evidencie**.** Verifikácia prebieha priebežne počas roka 2022, po ukončení vykazovacieho obdobia CREPČ 2021.
2. Za vykazovacie obdobie 2021 bolo vysokými školami v Centrálnom registri evidencie umeleckej činnosti (CREUČ) evidovaných spolu **3656 výstupov umeleckej činnosti** v zmysle platnej legislatívy (Vyhláška č. 456/2012 o CREPČ a CREUČ). Všetky umelecké výstupy vykazovacieho obdobia 2021 podliehajú formálnej i obsahovej verifikácii, ktorej výsledkom môže byť zmena kategorizácie umeleckého výstupu, ako aj vyradenie výstupu z evidencie. Po verifikačnom procese bolo platných 3465 výstupov umeleckej činnosti vo vykazovacom období CREUČ 2021.
3. Bez zohľadnenia typu či rozsahu, pokles celkového počtu výstupov publikačnej a umeleckej činnosti vysokých škôl v SR v roku 2021 mohol byť ovplyvnený aj celosvetovou a celospoločenskou situáciou v súvislosti s epidémiou ochorenia COVID-19.
4. Vývoj počtu publikácií, ktoré sú **registrované v databáze Web of Science Core Collection**[[12]](#footnote-13)) (ďalej len „(**WoS CC“**) za obdobie 2017 – 2021 je zobrazený **v grafe č. 3,** rozdelenom do dvoch častí kvôli prehľadnosti.





Graf č. 3 - Počet publikácií verejných vysokých škôl registrovaných vo WoS Core Collection v rokoch 2017 – 2021, zdroj: WoS Core/InCites[[13]](#footnote-14))

1. Zastúpenie publikácii v režime voľného prístupu (open access, v skratke OA) a v rámci neho voľným prístupom zlatou cestou v časopisoch z registra OA časopisov (gold open access, v skratke DOAJ) je znázornené v **grafe č. 4**. Tretinové až nadpolovičné zastúpenie publikácií (od 35% do 64%) v režime OA za obdobie 2017 – 2021 majú všetky vysoké školy okrem UCM Trnava (23%) a EU Bratislava (26%). Vysoké školy UJS Komárno, ŽU Žilina, TU Košice, UK Bratislava, TU Zvolen, UPJŠ Košice, SPU Nitra a UVLF Košice sú na úrovni, resp. prevyšujú svetový priemer s hodnotou 42%. Pozorovaný je významný trend absolútneho a aj relatívneho rastu voľne prístupných publikácií.




Graf č. 4 - Zastúpenie publikácií verejnej vysokej školy registrovaných vo WoS Core Collection za obdobie 2017 – 2021 publikovaných formou voľného prístupu (OA), zdroj: WoS Core/InCites

1. **Graf č. 5** ilustruje priemerný počet citácií na priemernú publikáciu autorov verejnej vysokej školy v období 2017 – 2021 a svetový priemer. UK Bratislava a UPJŠ Košice si za 5-ročné obdobie udržiavajú svetovo nadpriemerné hodnoty počtu citácií na publikáciu. Výrazný nárast počtu citácií v roku 2019 pre TUAD Trenčín je spôsobený publikáciou, ktorá bola citovaná 1 050-krát.



Graf č. 5 - Priemerný počet citácií na publikáciu verejnej vysokej školy v rokoch 2017 – 2021 v porovnaní so svetovým priemerom, zdroj: WoS CC/InCites [[14]](#footnote-15))

1. **V grafe č. 6** sú uvedené priemerné hodnoty citačného ohlasu normalizovaného podľa vedného odboru (ďalej normalizovaný citačný ohlas, NCO)[[15]](#footnote-16)) za roky 2017 – 2021 (členenie podľa kategórií odborov Veda a technika z Frascati manuálu)[[16]](#footnote-17)) v porovnaní so svetovou hodnotou približne 1. Podrobnejšie je uvedené v odsekoch pre jednotlivé vedné odbory OECD.



Graf č. 6 - Priemerný citačný ohlas normalizovaný podľa vedného odboru v rokoch 2017 – 2021 v porovnaní s priemernou svetovou hodnotou, zdroj: WoS CC/InCites

#### Publikačná činnosť – prírodné vedy

1. Všetky verejné vysoké školy (okrem umeleckých) publikovali v časopisoch zaradených do **prírodných** **vied** vo **WoS CC** celkovo **14 tisíc publikácií** za roky 2017 – 2021, najviac UK Bratislava (4 781) a STU Bratislava (2 592). Nad 1 500 publikácií majú TU Košice (1 933) a UPJŠ Košice (1 825). Najmenej publikácií v prírodných vedách bolo vytvorených na KU Ružomberok (82).
2. V prírodných vedách je najvyššie zastúpenie - **105 často citovaných prác (HCP)[[17]](#footnote-18))**, z nich UK Bratislava (44 v podskupinách *Fyzikálne vedy, Biologické vedy, Vedy o Zemi a environmentálne vedy, Chemické vedy* a *Matematické vedy*), SPU Nitra (29 v podskupinách *Biologické vedy, Chemické vedy, Vedy o Zemi a environmentálne vedy* a *Fyzikálne vedy*), TU Zvolen (8 v podskupinách *Chemické vedy, Vedy o Zemi a environmentálne vedy* a *Biologické vedy),* rovnako šesť STU Bratislava (v podskupinách *Vedy o Zemi a environmentálne vedy,* *Biologické vedy* a *Chemické vedy),* TU Košice (*Matematické vedy* a *Fyzikálne vedy*) a UPJŠ Košice (*Fyzikálne vedy, Chemické vedy* a *Biologické vedy*), ďalej tri UMB B. Bystrica (v podskupinách *Fyzikálne vedy, Chemické vedy* a *Biologické vedy*), po dve majú UKF Nitra (*Vedy o Zemi a environmentálne vedy*), ŽU Žilina (v podskupinách *Matematické vedy* a *Fyzikálne vedy*) a UJS Komárno (*Vedy o Zemi a environmentálne vedy* a *Matematické vedy*), jednu majú PU Prešov (v podskupine *Biologické vedy*) a UVLF Košice (v podskupine *Biologické vedy*). Niektoré práce vznikli v spoluautorstve viacerých verejných vysokých škôl a sú zaradené vo viacerých podskupinách.
3. V rámci podskupín vedných odborov OECD bol **najvyšší počet HCP** zastúpený v podskupine ***Biologické vedy* s počtom 49** a ďalej v podskupine *Fyzikálne vedy* s 29 HCP, *Vedy o Zemi* *a environmentálne vedy* s 19 HCP,  *Chemické vedy* so 17 HCPa *Matematické vedy* so 4 HCP.
4. Väčšina verejných vysokých škôl uprednostňuje voľne prístupné publikovanie (OA všetky cesty) v rozsahu 31,9 % - 64,8 % publikácií a všetky okrem 4 vysokých škôl (STU Bratislava, TvU Trnava, EU Bratislava a UCM Trnava) prevyšujú podielom OA publikácií svetový priemer v prírodných vedách (44,1 %). Najvyššie zastúpenie majú OA práce registrované vo WoS CC v prírodných vedách za roky 2017-2021 za SPU Nitra (64,8 %), TU Zvolen (64,3 %), UVLF Košice (63,2 %), UK Bratislava (57,7 %), UPJŠ Košice (57,3 %), TU Košice (56,2 %), PU Prešov (54 %), UJS Komárno (52%), UKF Nitra (50,6 %) a TUAD Trenčín (50,4 %). STU Bratislava má najnižší podiel prác publikovaných v režime OA (31,9 %). V ostatných verejných vysokých školách OA práce tvoria 33 % až 49 % všetkých publikácií typu článok, prehľad, konferenčný príspevok a list.
5. Publikácie UVLF Košice (86,7 %), TU Zvolen (85,4 %), UCM Trnava (85,1 %), SPU Nitra (83,9 %) a UK Bratislava (82,1 %) dosiahli, resp. **presiahli svetové priemerné podiely citovaných publikácií** (79,3 %). UJS Komárno (1,55), TU Zvolen (1,14) a SPU Nitra (1,11) zároveň presiahli úroveň svetového priemerného normalizovaného citačného ohlasu (NCO) v prírodných vedách (1,02). Zároveň TU Zvolen (12) a SPU Nitra (10,1) presiahli aj hodnotu svetového priemeru počtu citácií na priemernú publikáciu v prírodných vedách (9,8) za obdobie 2017 – 2021. Menej než polovičný podiel aspoň raz citovaných publikácií bol pozorovaný v prípade EU Bratislava (36,8 %). Pre ostatné verejné vysoké školy bol zaznamenaný viac ako polovičný až dvojtretinový počet publikácií, ktoré boli citované aspoň raz.
6. Publikovanie v prírodovedných časopisoch zaradených na základe hodnoty Journal impact factor (ďalej ako JIF) do 1. a 2. kvartilu významne prevláda nad publikáciami v časopisoch 3. a 4. kvartilu. Najvyšší pomer v prospech prác z časopisov v 1. a 2. kvartile bol zaznamenaný pre TUAD Trenčín (4,2), ďalej nad svetovým priemerom (3,2) je ŽU Žilina (3,8).

#### Publikačná činnosť – technické vedy

1. V rámci časopisov zaradených do **technických vied** v období rokov 2017 – 2021 vytvorili verejné vysoké školy **10 248 publikácií registrovaných vo WoS CC**. Nad tisíc publikácií bolo vytvorených na STU Bratislava (2 613), ŽU Žilina (2 443), TU Košice (2 369) a UK Bratislava (1 231). Ostatné verejné vysoké školy vytvorili do 500 technicky zameraných publikácií, najmenej KU Ružomberok (25).
2. Z celkového počtu **19** **HCP,** šesť prislúcha STU Bratislava (v podskupinách *Environmentálne inžinierstvo*, *Materiálové inžinierstvo*, *Stavebné inžinierstvo*, *Elektrotechnika*, *Chemické inžinierstvo* a *Nanotechnológie*), zhodne po 4 UK Bratislava (v podskupinách *Environmentálne inžinierstvo*, *Ostatné technické vedy*, *Materiálové inžinierstvo* a *Nanotechnológie)* a SPU Nitra (v podskupinách *Materiálové inžinierstvo, Environmentálne inžinierstvo, Environmentálne biotechnológie, Nanotechnológie* a *Ostatné technické vedy*). Po jednej práci majú ŽU Žilina (v podskupine *Ostatné technické vedy*), TU Zvolen, UKF Nitra (obe vysoké školy v podskupine *Environmentálne inžinierstvo* a *Ostatné technické vedy),* UMB B. Bystrica (v podskupine *Stavebné inžinierstvo*) a UJS Komárno (v podskupine *Environmentálne inžinierstvo*).
3. Svetový priemer podielu voľne prístupných publikácií v technických vedách je 32 %, v rámci slovenských verejných vysokých škôl majú najvyšší podiel UJS Komárno (60 % zo 104 publikácií), UVLF Košice (69 % z 90 publikácií), PU Prešov (57 % zo 163 publikácií), SPU Nitra (57 % z 322 publikácií) a TU Zvolen (52 % zo 418 publikácií). Len jedna verejná vysoká škola (TvU Trnava – 26 % z 35 publikácií) nedosahujú svetový priemer podielu voľne prístupných publikácií.
4. Svetový priemer podielu citovaných publikácií v technických vedách (74,9 %) prekračujú UVLF Košice (86,7 % z 90 publikácií), UPJŠ Košice (82,6 % z 476 publikácií), UJS Komárno (81 % z 104 publikácií), UK Bratislava (79 % z 1 231 publikácií) a UKF Nitra (75 % z 207 publikácií). Priemerne sú **publikácie** verejných vysokých škôl **v technických vedách citované menej ako vo svete** (8,9). Tejto hodnote sa približujú publikácie UK Bratislava a UVLF Košice (obe 7,2), TvU Trnava (8,1) a nad priemernou hodnotou UJS Komárno (10,2). Priemernú svetovú hodnotu NCO (1) presahuje UJS Komárno (1,44).
5. V technických vedách je zastúpenie prác publikovaných v časopisoch zaradených do 1. a 2. kvartilu na výrazne vyššie ako počty prác publikovaných v časopisoch v 3. a 4. kvartile. Viac ako dvojnásobný počet prác publikovaných v časopisoch v 1. a 2. kvartile v porovnaní s prácami publikovanými v časopisoch v 3. a 4. kvartile majú všetky vysoké školy okrem STU Bratislava, TU Košice, ŽU Žilina, SPU Nitra a PU Prešov. Svetový priemer (3,2) prekročili TvU Trnava (4,4), UKF Nitra (4,3), TUAD Trenčín (4), UPJŠ Košice (3,8) a UMB B. Bystrica (3,5).

#### Publikačná činnosť – lekárske vedy

1. Verejné vysoké školy v časopisoch zaradených do **lekárskych vied** v období rokov 2017 – 2021 vytvorili **3 855 publikácií registrovaných vo WoS CC**. Najvyšší počet 2 381 publikácií má UK Bratislava, potom 756 UPJŠ Košice. V rozsahu od 116 do 173 zostupne publikovali UVLF Košice, STU Bratislava, UKF Nitra, PU Prešov, SPU Nitra, TU Košice a TvU Trnava. Ostatné vysoké školy vytvorili do 60 prác.
2. Z celkového počtu **69 HCP v lekárskych vedách** prevažuje 47 publikácií v podskupine *Klinické lekárske vedy*; 17 v podskupine *Zdravotné vedy*, 7 v podskupine *Základné lekárske vedy* a 1 v podskupine *Medicínske biotechnológie*. **UK Bratislava** má **33 HCP** z 2 381 publikácií (prevaha v podskupine *Klinické lekárske vedy*, nasleduje podskupina *Zdravotné vedy* a *Základné lekárske vedy* s podskupinou *Medicínske biotechnológie*), TvU Trnava má z jej celkovo 116 publikácií v lekárskych vedách 28 HCP (podskupiny *Klinické lekárske vedy, Zdravotné vedy* a *Základné lekárske vedy*), UPJŠ Košice má 13 HCP zo 756 publikácií (podskupiny *Klinické lekárske vedy*, *Základné lekárske vedy* a *Zdravotné vedy)*, STU Bratislava má 3 HCP zo 149 publikácií (podskupiny *Základné lekárske vedy, Klinické lekárske vedy* a *Zdravotné vedy)*, po 2 HCP publikácie majú UKF Nitra (zo 137 publikácií), PU Prešov (z 130 publikácií) a KU Ružomberok (zo 60 publikácií) v podskupinách *Základné lekárske vedy* a *Zdravotné vedy, resp. Klinické lekárske vedy*. 1 HCP má TUAD Trenčín zo 17 publikácií (podskupina *Zdravotné vedy*).
3. V rámci lekárskych vied je podiel publikovania voľným prístupom na úrovni 54%. V rámci slovenských verejných vysokých škôl dosiahli nadpriemernú svetovú hodnotu otvoreného publikovania všetky vysoké školy, okrem UMB B. Bystrica (42 %), UCM Trnava a UKF Nitra (obe 47 %), SPU Nitra a KU Ružomberok (obe 48 %) a STU Bratislava (50 %). UJS Komárno a EU Bratislava dosiahli vyššiu hodnotu, než 80 % (82% a 88 %), TU Košice 79 %, ostatné verejné vysoké školy majú voľne prístupných 55 % až 70 % publikácií.
4. Takmer 81 % publikácií v lekárskych vedách je citovaných aspoň raz, čo je v porovnaní s ostatnými odbormi vedy najvyšší podiel. Publikácie TU Zvolen zaznamenali citovanosť na úrovni 90 %. STU Bratislava, , UVLF Košice, UJS Komárno, SPU Nitra, TvU Trnava, EU Bratislava, UPJŠ Košice, UK Bratislava a UCM Trnava zaznamenali nadpriemernú citovanosť od 81 % do 88 %. Z publikácií ostatných verejných vysokých škôl bolo citovaných viac ako 54 % prác.
5. Vyšší ako svetový normalizovaný citačný ohlas (1) presiahli za lekárske vedy výrazne najmä TvU Trnava (16,56) a TUAD Trenčín (7,28), ďalej nadpriemernú hodnotu dosahujú UK Bratislava (1,42), UPJŠ Košice (1,40) a KU Ružomberok (1,21).
6. Svetovo je počet lekárskych prác publikovaných v časopisoch v 1. a 2. kvartile dvojnásobne vyšší ako v 3. a 4. kvartile. Tento pomer prekonávajú EU Bratislava (2,4 v prospech JIF kvartil 1 a 2 voči 3 a 4), ŽU Žilina (2,3) a KU Ružomberok (2,1). Vo všeobecnosti prevažujú publikácie v časopisoch s JIF kvartilom 1 a 2 na vysokých školách STU Bratislava a PU Prešov (obe 1,8), TvU Trnava (1,7), UJS Komárno, TU Košice a TU Zvolen (všetky tri 1,6) a UPJŠ Košice (1,4). Na ostatných verejných vysokých školách prevažujú publikácie v časopisoch 3. a 4. kvartilu.

#### Publikačná činnosť – pôdohospodárske vedy


1. V **pôdohospodárskych** **vedách** publikovali v období rokov 2017 – 2021 verejné vysoké školy spolu **1 761 publikácií** vo WoS CC, čo spomedzi základných odborov vied OECD predstavuje druhé najnižšie zastúpenie. Najviac publikácií má SPU Nitra (580), TU Zvolen (340), UK Bratislava (272) a UVLF Košice (208). Od 80 do 160 publikácií má STU Bratislava, UKF Nitra a UPJŠ Košice. Aktívne s viac ako 50 publikáciami sú aj PU Prešov a UCM Trnava. Ostatné vysoké školy majú menej ako 30 publikácií. Prevažujú publikácie podskupín *Poľnohospodárske vedy, lesníctvo a rybárstvo* s 660 publikáciami a podskupiny *Poľnohospodárska biotechnológia* a *Ostatné odbory pôdohospodárskych vied*, obe s približne 450 publikáciami. Posledné dve podskupiny obsahujú menej ako 300 publikácií, konkrétne podskupina *Živočíšna produkcia* má 178 publikácií a podskupina *Veterinárske vedy* má 252 publikácií.
2. V rámci pôdohospodárskych vied verejné vysoké školy zaznamenali **27 HCP**, až 21 dosiahla SPU Nitra, 5 patrí UK Bratislava a jeden TU Zvolen. Najviac je zastúpená podskupina *Poľnohospodárska biotechnológia* s 23 publikáciami, nasleduje v podskupina *Poľnohospodárske vedy, lesníctvo a rybárstvo* (4) a*Ostatné odbory pôdohospodárskych vied* (2).
3. Kým 44 % svetovej produkcie prác v pôdohospodárskych vedách je voľne prístupných, EU Bratislava, ŽU Žilina a UVLF Košice majú voľne prístupných približne tri štvrtiny svojich publikácií, konkrétne 78% u 27 publikácií, 77% z 26 publikácií a 71% z 208 publikácií. Okrem 5 vysokých škôl (UCM Trnava, STU Bratislava, TvU Trnava, TU Košice a KU Ružomberok) všetky presahujú svetový priemer. TUAD Trenčín ako jediná dosahuje 100 % mieru voľne prístupných publikácií, vzhľadom na celkovo nízky počet publikácií (2) dochádza k skresleniu.
4. Podiel citovaných prác s pôdohospodárskou tematikou vytvorených na verejných vysokých školách je nižší ako svetový priemer (81 %) s výnimkou UK Bratislava (86 % zo 272 publikácií), UPJŠ Košice (87 % zo 87 publikácií) a TvU Trnava (96 % z 24 publikácií). Tesne pod svetovým priemerom sú STU Bratislava (80 % zo 153 publikácií), TU Zvolen (78 % z 340 publikácií) a SPU Nitra (77% z 580 publikácií). Práce UK Bratislava získali priemerne počet citácií na publikáciu na mierne vyššej úrovni, ako je svetový priemer (8) v rámci pôdohospodárskych vied, konkrétne 8,8. Svetovému priemeru sa ďalej približujú aj KU Ružomberok (8), TU Zvolen (7,7), SPU Nitra (7,6) a STU Bratislava (7). SPU Nitra (1,17), TU Zvolen (1,16), UK Bratislava (1,06) a ŽU Žilina (0,97) v pôdohospodárskych vedách prevýšili svetový priemer NCO (0,91), následne UMB B. Bystrica (0,9), KU Ružomberok (0,87) a STU Bratislava (0,83) sa tejto hodnote priblížili.
5. Väčšina verejných vysokých škôl má prevahu publikácií v pôdohospodárskych vedách v časopisoch v 1. a 2. kvartile. Počet prác v takých časopisoch je dvoj- až štvornásobne vyšší (UCM Trnava, TU Zvolen, UMB B. Bystrica, TvU Trnava, UK Bratislava, UKF Nitra, SPU Nitra, STU Bratislava, ŽU Žilina a KU Ružomberok) ako počet publikácií v 3. a 4. kvartile, pričom svetový priemer (2,65) prekračuje prvých päť spomenutých vysokých škôl.


#### Publikačná činnosť – spoločenské vedy

1. **V spoločenských vedách** verejné vysoké školy v období rokov 2017 – 2021 publikovali **6 464 prác vo WoS CC**. Prevláda publikovanie formou konferenčných príspevkov (okrem TvU Trnava, pre ktorú prevažujú články a UK Bratislava spolu s TU Košice, kde je ich zastúpenie približne polovičné). Tento typ publikácie je do databázy WoS zaraďovaný s časovým oneskorením (jedného i viac rokov), čím výraznejšie ovplyvňuje sledované ukazovatele.
2. Najpočetnejšie sú spoločenskovedné publikácie zastúpené na ŽU Žilina (1 226), UK Bratislava (943) a EU Bratislava (883); na ostatných verejných vysokých školách postupne od 694 publikácií (TU Košice) do 97 publikácií (KU Ružomberok), resp. 8 publikácií (UVLF Košice). Dominuje podskupina *Ekonomické vedy* *a obchod* (3 216 publikácií), *Sociálna a ekonomická geografia* (1 468 publikácií)a *Pedagogické vedy* (1 161 publikácií); najmenej sú zastúpené *Právne vedy* (28 publikácií).
3. Z celkom **7 HCP** majú dve autorstvo na UK Bratislava (podskupiny *Psychologické a kognitívne vedy* a *Sociológia*) a SPU Nitra (podskupiny *Ekonomické vedy* *a obchod* a *Pedagogické vedy*) a po jednej na UMB B. Bystrica (podskupiny *Ekonomické vedy* *a obchod* a *Sociálna a ekonomická geografia)*, UKF Nitra (podskupina *Psychologické a kognitívne vedy*), PU Prešov (podskupina *Psychologické a kognitívne vedy*), TU Zvolen (podskupina *Sociálna a ekonomická geografia)*, UPJŠ Košice (podskupina *Psychologické a kognitívne vedy*) a TvU Trnava (podskupina *Sociológia*).
4. Voľne prístupných je 32 % svetovej produkcie spoločenskovedných prác. Túto hranicu prekračuje 6 verejných vysokých škôl; voľne prístupné publikácie tvoria presnú polovicu spoločenskovedných publikácií na UVLF Košice (z 8 publikácií), ŽU Žilina (44 % z 1 226 publikácií), SPU Nitra (42% z 261 publikácií), TU Košice (40 % z 594 publikácií), STU Bratislava (34 % z 342 publikácií) a TU Zvolen (33 % z 248 publikácií). Najmenšie zastúpenie majú na UCM Trnava (8 % z 399 publikácií).
5. Žiadna z verejných vysokých škôl **nedosiahla priemerný podiel citovaných prác na úrovni svetového priemeru** (62 %). Viac ako 50 % dosiahli len UPJŠ Košice (53 %) a TU Zvolen (52 %), v ostatných verejných vysokých školách sa podiel citovaných prác pohybuje od 25 % do 50 %. Podiel citovaných prác pod 25 % z celkového počtu spoločenskovedných publikácií má len UCM Trnava s 18 %.
6. Vysoký podiel viacnásobne citovaných publikácií vrátane HCP a uprednostňovaním publikovania v renomovaných časopisoch spôsobili, že TU Zvolen ako jediná prevýšila úroveň svetového priemerného počtu citácií (5,3) na publikáciu hodnotou 7,2. Priemerne takmer 4 citácie na priemernú publikáciu zaznamenala TvU Trnava najmä vďaka článkom z podskupiny *Sociológia*. Publikácie ostatných verejných vysokých škôl boli priemerne citované viac ako raz okrem UCM Trnava.
7. Vyšší ako svetový normalizovaný citačný ohlas (0,97) dosiahli STU Bratislava (10,3) TU Zvolen (1,13) a ŽU Žilina (1,57).
8. V rámci slovenskej produkcie tvoria spoločenskovedné publikácie v časopisoch s JIF kvartilom 1 a 2 približne 60 %. Zvyšných 40 % publikácií s JIF dosahujú kvartily 3 a 4. Nakoľko prevažná väčšina verejných vysokých škôl uprednostňuje publikovanie v konferenčných príspevkoch, zastúpenie prác v časopisoch s JIF je nízke, najvyšší podiel majú UPJŠ Košice (57,8 %) a TvU Trnava (48 %), TU Košice (44 %) s UK Bratislava (41 %). I napriek nižšiemu počtu článkov so spoločenskovednou tematikou v časopisoch s JIF, publikovanie v časopisoch v 1. a 2. je nad svetovým priemerom (2,25) na TU Zvolen (14), ŽU Žilina (5,9), STU Bratislava (4), SPU Nitra (3,6) a UKF Nitra (2,9). Publikácie UVLF Košice sú zaradené len v kvartile 2, vzhľadom na nízky počet publikácií (8) nejde o relevantný pomer medzi publikáciami zaradenými v 1. a 2. kvartile a 3. a 4. kvartile.

#### Publikačná činnosť – humanitné vedy

1. Na celkovom počte **855 publikácií z humanitných vied** 17 verejných vysokých škôl za obdobie 2017 – 2021 vo **WoS CC**, sa 230 publikáciami podieľa UK Bratislava (najmä podskupina *Filozofické vedy, etika a teologické vedy* so 114 publikáciami), STU Bratislava 109 publikáciami zväčša v oblasti architektúry a dizajnu (podskupina *Vedy o kultúre a umení* so 101 publikáciami) a PU Prešov 103 publikáciami (podskupiny *Filologické vedy* a *Filozofické vedy, etika a teologické vedy*). Od 50 do 100 publikácií majú UCM Trnava (89 v podskupinách dominujú *Filozofické vedy, etika a teologické vedy)*, UKF Nitra (66 najmä v podskupine *Filologické vedy*) a TvU Trnava (55 najmä v  podskupine *Filozofické vedy, etika a teologické vedy*). Ostatné školy majú v humanitných vedách zaradených menej ako 50 publikácií.
2. Z hľadiska rozdelenia humanitných publikácií verejných vysokých škôl do podskupín, 355 publikácii je z podskupiny *Filozofické vedy, etika a teologické vedy*, 242 je v podskupine *Filologické vedy,* presne 200 publikácií je zaradených v podskupine *Vedy o kultúre a umení,* 180 publikácii v podskupine *Historických vedách a archeológii* a 40 publikácií je zaradených v podskupine *Ostatných humanitných vied*.
3. O nadpriemer svetového normalizovaného citačného ohlasu (0,73) sa zaslúžili práce ŽU Žilina (5,35), TU Zvolen (2,83) a SPU Nitra (2,62), pričom tieto tri vysoké školy majú nízky počet publikácií (do 20), čo môže čiastočne skresliť hodnoty. Ďalej nadpriemer dosiahli STU Bratislava (1,63), UK Bratislava (1,05), PU Prešov (0,97), UPJŠ Košice (0,89) a TU Košice (0,83)*.*
4. 9 zo 17 verejných vysokých škôl **prekonalo priemerný podiel citovaných prác** (30,5 %), pričom SPU Nitra dosiahla takmer trojnásobnú hodnotu (85,7 % z 7 publikácií). Výrazne vyššiu mieru citovaných publikácií dosiahla aj TU Zvolen (80 % z 5 publikácií), v oboch prípadoch však ide o celkovo nízky počet publikácií. Vysoké školy s vyšším počtom publikácií, ktoré prekonali priemerný podiel citovaných prác,sú STU Bratislava (39 % zo 109 publikácií) a UK Bratislava (33 % z 230 publikácií).
5. Z dvoch HCP publikácií v humanitných vedách má jedna spoločné autorstvo na UK Bratislava a STU Bratislava, pričom bola vydaná v časopise *Science* v roku 2018 a je z podskupiny *Historické vedy a archeológia*. Druhou je práca ŽU Žilina v podskupinách *Historické vedy a archeológia* a *Filozofické vedy, etika a teologické vedy* publikovaná v časopise *Science and engineering ethics* v roku 2018. Oba časopisy sú na základe JIF zaradené do 1. kvartilu.
6. Z 855 prác zaradených do humanitných vied, je 287 (34 %) voľne prístupných a z nich až 247 zlatou cestou v DOAJ časopisoch. Vyšší počet voľne prístupných publikácií má STU Bratislava (57 % zo 109 publikácií) a ŽU Žilina (55 % z 20 publikácií). Okrem spomenutých, takmer všetky vysoké školy dosiahli vyšší podiel voľne dostupných publikácií, ako je svetovo priemerne 19 % humanitných publikácií. Publikovanie zlatou cestou intenzívnejšie využívajú TU Košice, ŽU Žilina, SPU Nitra, TU Zvolen, UVLF Košice a EU Bratislava, ktorých všetky publikácie dostupné otvoreným prístupom sú dostupné zlatou cestou.
7. Publikovanie v humanitných vedách v časopisoch s JIF je zriedkavé, celkového počtu 855 publikácií je z nich len 86 zaradených v časopisoch s JIF, čo predstavuje 10 %. Prevládajú najmä podskupiny *Filologické vedy* (35 publikácií), *Historické vedy a archeológia* (31 publikácií) a *Filozofické vedy, etika a teologické vedy* (26 publikácií). V prípade humanitných vied ide o jedinú oblasť, kedy je publikácií verejných vysokých škôl zaradených v 1. a 2. kvartile menej (45 %), ako tých v 3. a 4. kvartile (55 %). Žiadna zo sledovaných vysokých škôl nedosiahla svetový priemer publikácií zaradených v 1. a 2. kvartile voči publikácií zaradených v kvartiloch 3. a 4. na úrovni 1,41.
8. Kumulatívne sa za päťročné obdobia 2012 – 2021 prejavuje počet publikácií a počet citácií v základných vedných odboroch rastúcimi trendmi, ako dokumentuje **graf č. 9** – horná časť pre publikácie a dolná časť pre citácie. V prípade technických a spoločenských vied významným zastúpením publikácií typu konferenčný príspevok sa zatiaľ javí tento trend ako stagnujúci až klesajúci, po doplnení dát tento trend nadobudne rastúci charakter.

****

****

**Graf č. 7** 5-ročné trendy v kumulatívnom počte publikácií (hore) a citácií (dole) verejných vysokých škôl v základných vedných odboroch OECD v rokoch 2013 – 2017 (1. stĺpec v poradí pre každý vedný odbor), 2014 – 2018 (2. stĺpec). 2015–2019 (3. stĺpec), 2016 –2020 (4. stĺpec) a 2017 – 2021 (5. stĺpec), zdroj: WoS CC/InCites

1. Podrobnejšie informácie o publikačnej činnosti vysokých škôl sú uvedené v **tabuľkách č. 16a, tabuľka č. 16b** uvádza priemerný počet citácií na priemernú publikáciu verejnej vysokej školy, **tabuľka č. 16c** uvádza počty publikácií verejných vysokých škôl v základných vedných odboroch OECD, ktoré sa vyznačujú vysokým počtom citácií a sú zaradené ako HCP, **tabuľka č. 16d** uvádza priemernú hodnotu normalizovaného svetového citačného ohlasu pre základný vedný odbor OECD a údaj, či vysoká škola dosiahla, prípadne sa priblížila k tejto hodnote a **tabuľka č. 16e** uvádza prehľad umeleckej činnosti.
   * 1. 1.6 Rozvoj vysokého školstva
2. V roku 2021 **pokračovala realizácia 36 rozvojových projektov** z výzvy na podávanie rozvojových projektov verejných vysokých škôl v roku 2020 v týchto siedmych tematických oblastiach: podpora aktivít vysokých škôl v Iniciatíve Európskych univerzít, získanie značky HR Ecxellence in Research Award, podpora internacionalizácie vysokoškolského vzdelávania prostredníctvom virtuálnej mobility, príprava štúdie uskutočniteľnosti integrácie vysokých škôl, zlepšovanie praktických zručností študentov vysokých škôl prostredníctvom vytvárania a rozvoja simulačných centier a coworkingových centier, vznik podporných centier a rozvoj podporných služieb pre študentov v existujúcich centrách a príprava a rozvoj výučby kurzov v anglickom jazyku so zameraním na umelú inteligenciu a kybernetiku vo forme „blended learning“.
3. V roku 2021 bolov rámci výzvy na získanie dotácie na rozvoj **podporených 32 rozvojových projektov** verejných vysokých škôl s predpokladaným obdobím realizácie v rokoch 2021 – 2022 v týchto siedmych tematických oblastiach:
4. Integrácia vysokých škôl
5. Vytvorenie systému podpory vysokoškolských učiteľov
6. Materské školy pri vysokých školách
7. Rozvoj výskumných kapacít v oblasti pedagogického výskumu
8. Optimalizácia procesov vysokých škôl formou auditu personálnej a organizačnej štruktúry vysokej školy
9. Koncept Zelenej univerzity
10. Podpora internacionalizácie vysokoškolského prostredia

Celková dotácia na uvedenú výzvu, po schválení jednotlivých rozvojových projektov na financovanie, predstavovala v roku 2021 sumu vo výške **20 395 790,-** EUR.

1. V roku 2021 bol podporený projekt TU Košice **„AZU+“ (Aktivita zvyšuje úspech)** - zameraný na zvyšovanie zamestnanosti absolventov vysokých škôl dotáciou vo výške **60 000,- €**. Projekt posilňuje väzby medzi zamestnávateľmi a študentmi, napr. sprostredkovaním tém záverečných prác, stáží, možností spolupráce na firemných projektoch a podobne. Vo výške **54 701,- €** bol podporený pokračujúci projekt **„Národná služba pre elektronickú spoluprácu škôl“** ktorý umožňuje zamestnancom a žiakom všetkých typov škôl spájať sa na diaľku, komunikovať v bezpečnom virtuálnom prostredí, vytvárať partnerstvá, pracovať na projektoch, zdieľať materiály a nápady, učiť sa navzájom z dobrých príkladov a realizácie projektov a vytvárať tak komunitu so spoločným cieľom.
2. Podporená bola **činnosť 53 vedeckých tímov**, ktoré boli identifikované Akreditačnou komisiou v rámci projektu „Identifikácia špičkových vedeckých tímov vysokých škôl na Slovensku.“ Celková výška podpory určenej týmto tímom bola **1 160 000 €**.
3. V zmysle uzatvorenej zmluvy č. 0326/2021 zo dňa 10.6.2021 o poskytnutí dotácie zo štátneho rozpočtu prostredníctvom rozpočtu ministerstva, sekcia informačných technológií ministerstva poskytla Združeniu používateľov Slovenskej akademickej dátovej siete SANET na realizáciu projektu SANET II dotáciu v celkovej výške 1 780 098,- €. Z tejto sumy tvorili Tovary a služby - 1 305 000 €, Bežné transfery - 245 000 €, Obstarávanie kapitálových aktív - 230 098 €. Bežné finančné prostriedky SANET boli použité na podporu a zabezpečenie prevádzky Akademickej dátovej siete a úhrady nákladov spojených s prenájmom a údržbou optickej infraštruktúry sietí, prenájmom telekomunikačných služieb, pripojením Akademickej dátovej siete do medzinárodných sietí a pod. Kapitálové finančné prostriedky boli použité na investičné vybavenie Akademickej dátovej siete a jej ďalšie rozširovanie.
4. V roku 2021 pokračovala kontinuálna prevádzka a rozvoj finančného informačného systému pre verejné vysoké školy IS SOFIA na 19 verejných vysokých školách. V oblasti migrácie IS SOFIA do vládneho cloudu prebiehalo verejné obstarávanie na projekt Migrácia systémov IS Centrálny finančný informačný systém pre verejné vysoké školy do Vládneho cloudu, financovaného z Operačného programu Integrovaná infraštruktúra na základe zmluvy o NFP. Na centrálnej úrovni v spolupráci s Ministerstvom financií Slovenskej republiky bola zabezpečená údržba licencií SAP za zvýhodnených podmienok formou služieb podpory PSLE (Product Support for Large Enterprises) do júna 2021.
5. V roku 2020 bola uzatvorená zmluva č. 0201/2020 so spoločnosťou DNS, a.s. ako licenčným partnerom spoločnosti Microsoft na nákup licencií spoločnosti Microsoft v rámci programu Campus Agreement – Enrollment fo Education Solutions pre verejné vysoké školy. V rámci tejto zmluvy boli aj v roku 2021 na verejné vysoké školy distribuované licencie MS Windows Pro upgrade a MS Office 365 A3.
6. V roku 2021 pokračovalo prevádzkovanie a rozvoj centrálnych informačných systémov v oblasti vysokého školstva (centrálny register študentov, register zamestnancov vysokých škôl, centrálne registre publikačnej a umeleckej činnosti, centrálny register záverečných prác, portál vysokých škôl).
   * 1. 1.7 Systém sociálnej podpory študentov a sociálnych služieb
7. V roku 2021 systém sociálnej podpory študentov pozostával z priamej podpory formou štipendií z prostriedkov štátneho rozpočtu (sociálne štipendium a motivačné štipendium), štipendií z vlastných zdrojov vysokej školy, pôžičiek z Fondu na podporu vzdelávania a pôžičiek zo štipendijného fondu vysokej školy.
8. Prostredníctvom nepriamej podpory mali študenti prístup k dotovanému ubytovaniu a stravovaniu, finančná podpora bola poskytovaná aj umeleckým súborom a športovým klubom pôsobiacim pri vysokých školách a univerzitným pastoračným centrám.
9. **Maximálna mesačná výška sociálneho štipendia** v akademickom roku **2020/2021 bola 305 €**. Výška sociálneho štipendia sa odvíja od súm životného minima. **Verejné vysoké školy** v roku 2021 **vyplatili sociálne štipendiá v objeme 6 373 950 €**,čo je oproti roku 2020 pokles o 1 338 503  €.[[18]](#footnote-19)) K 31. decembru 2021 poberalo sociálne štipendiá 4 485 študentov verejných vysokých škôl, čo predstavuje oproti roku 2020 pokles o 964 poberateľov. **Súkromné vysoké školy** v roku 2021 vyplatili sociálne štipendiá v objeme 107 845 €, čo je oproti roku 2020 pokles o 5 680 €. K 31. decembru 2021 poberalo sociálne štipendiá 89 študentov súkromných vysokých škôl, čo predstavuje oproti roku 2020 pokles o 5 poberateľov. Údaje za súkromné vysoké školy sú uvedené bez údajov za Vysokú školu ekonómie a manažmentu v Bratislave, ktorá svoje údaje ani na opakované výzvy ku dňu spracovania správy neposkytla.
10. V roku 2021 poskytlo ministerstvo vysokým školám dotáciu na motivačné štipendiá v sume 9 488 722 €, z toho čiastku 606 545 € súkromným vysokým školám. Prostriedky na motivačné štipendium v roku 2021 boli poskytnuté tak, aby desiatim percentám študentov študijných programov prvých dvoch stupňov denného štúdia, mohlo byť priznané štipendium vo výške 500 € a pätnástim percentám študentov vo vybraných študijných odboroch denného štúdia mohlo byť priznané štipendium v priemernej výške 1 200 €.
11. **Motivačné štipendiá (bez väzby na študijný odbor)** boli vyplatené v priemernej výške 434,60 € (**medián 439 €**), výška štipendia bola od 20 € po 4 000 a boli poskytnuté 11 981 študentom (8,2 %).
12. Vysoké školy vyplatili **motivačné štipendiá** 8 966 študentom **vo vybraných študijných odboroch** v priemernej výške 480 € (**medián 370 €),** výška štipendia bola od 91 € po 1 800 €.
13. Vysoké školy v roku 2021 poskytli z vlastných zdrojov štipendiá v sume 1 348 290 € celkovo 5 118 študentom. Vyplatená suma predstavuje oproti roku 2020 pokles o 18 125 €. Z uvedenej sumy vyplatili čiastku 14 750 € súkromné vysoké školy 21 študentom. Najvyššiu sumu na štipendiá z vlastných zdrojov poskytla v roku 2021 UK Bratislava a to vo výške 461 505 € pre 1 618 študentov. Zo súkromných vysokých škôl poskytla najvyššiu sumu štipendií z vlastných zdrojov BISLA a to vo výške 12 250 € pre 18 študentov. Údaje za súkromné vysoké školy sú uvedené bez údajov za Vysokú školu ekonómie a manažmentu verejnej správy v Bratislave, ktorá svoje údaje ani na opakované výzvy ku dňu spracovania správy neposkytla.
14. Podnikové štipendium poskytovali STU Bratislava a TU Košice. Priemerná výška podnikového štipendia bola 417 € (medián 167 €), výška štipendia bola od 100 € do 2440 €. Podnikové štipendium bolo vyplatené 40 študentom.
15. Súčasťou zavedenia **podnikových štipendií** je aj podmienka, že vysoká škola zaznamenáva údaje o poskytnutých podnikových štipendiách do registra študentov a následne aj v centrálnom registri študentov. Podnikové štipendiá sú nastavené tak, že sú oslobodené od daňovo odvodových povinností a pre poskytujúci podnik ide o daňovo uznateľné náklady.
16. Od 1. 4. 2021 nadobudla účinnosť novela zákona o vysokých školách, ktorou sa zaviedlo tehotenské štipendium. Tehotenské štipendium je určené pre tehotné študentky od začiatku 27. týždňa pred očakávaným dňom pôrodu určeným lekárom. Výška tehotenského štipendia je 200,- eur mesačne. V roku 2021 poberalo tehotenské štipendium 632 študentiek verejných a súkromných vysokých škôl.

*Pôžičky pre študentov*

(145)     V roku 2021 vstúpil Fond na podporu vzdelávania (ďalej len „fond“) do deviateho roka svojej existencie.

(146)     V akademickom roku 2020/2021 fond vyčlenil na pôžičky pre študentov 6mil. € (v akademickom roku 2019/2020 bolo vyčlenených 4,5mil. €).

(147)     Celkovo bolo v akademickom roku 2020/2021 schválených 982 žiadostí o pôžičku pre študentov v sume   3 657 400 € (v akademickom roku 2019/2020 ich bolo schválených 1 099 v sume 3 520 600 €).

(148)     Študentom bolo v akademickom roku 2020/2021 celkovo vyplatených 814 pôžičiek v sume 3 080 300  €, z čoho bolo 632 pôžičiek vyplatených študentom slovenských vysokých škôl a 182 študentom na zahraničných vysokých školách (vrátane študentov zahraničných vysokých škôl pôsobiacich v Slovenskej republike). V predchádzajúcom akademickom roku bolo vyplatených 928 pôžičiek v celkovej sume 3 014 900 €.

(149)     Najviac podporených študentov v akademickom roku 2020/2021 malo trvalý pobyt v Prešovskom kraji (18,35% ) a najviac študentov študovalo na Univerzite Komenského v Bratislave (20,10%)

(150)     Priemerná výška pôžičky v akademickom roku 2020/2021 u študentov predstavovala 3 722€ (v predchádzajúcom akademickom roku to bolo 3 172€).

Pôžičky pre pedagógov

(151)     V kalendárnom roku 2021 fond vyčlenil na pôžičky pre pedagógov 3,2 mil. € (v roku 2020 fond vyčlenil na pôžičky pre pedagógov 3,2 mil. € a v roku 2019 vyčlenil 2,6 mil. €).

(152)     Celkovo bolo v kalendárnom roku 2021 schválených 333 žiadostí o pôžičku pre pedagógov v celkovej sume 3 200 900€, z čoho vyplatených bolo 293 pôžičiek v celkovej sume 2 749 900 € (v predchádzajúcom roku bolo schválených 336 žiadostí o pôžičku pre pedagógov v sume 3 084 800€, z čoho vyplatených bolo 291 v celkovej výške 2 687 200 €).

(153)     Priemerná výška pôžičky v kalendárnom roku 2021 u pedagógov predstavovala 9 656€, v roku 2020 bola 9 200 €.

*Stabilizačné pôžičky*

(154)     Od 1. 6. 2019 nadobudla účinnosť novela zákona č. 396/2012 Z. z. o Fonde na podporu vzdelávania, ktorou sa zaviedli stabilizačné pôžičky. V akademickom roku 2020/2021 mohli o stabilizačnú pôžičku požiadať študenti bakalárskeho študijného programu ošetrovateľstvo v dennej forme štúdia v študijnom odbore ošetrovateľstvo. Termíny na doručenie žiadostí o stabilizačnú pôžičku boli stanovené na 15.9.2020, 31. 10. 2020, 31. januára 2021 a 31. marca 2021.

(155)     Na poskytovanie stabilizačných pôžičiek v akademickom roku 2020/2021 boli na základe Zmluvy o poskytnutí dotácie na stabilizačné pôžičky uzatvorenej medzi ministerstvom a fondom vyčlenené finančné prostriedky v celkovej sume 2   548 000 €.

(156)     Celkovo bolo v akademickom roku 2020/2021 schválených 414 žiadostí o stabilizačnú pôžičku v celkovej sume 828 000 €. Študentom bolo celkovo vyplatených  391 pôžičiek v celkovej sume 782 000 €.

(157)     V akademickom roku 2021/2022 boli vyčlenené finančné prostriedky v celkovom objeme 2 588 000 €. O stabilizačnú pôžičku mohli požiadať študenti bakalárskeho študijného programu ošetrovateľstvo v dennej forme štúdia v študijnom odbore ošetrovateľstvo. Celkovo bolo schválených 463 žiadostí o stabilizačnú pôžičku v celkovej sume  1 852 0000 €. Celkovo bolo vyplatených 432 pôžičiek v celkovej sume 1 728 000 €.

*Študentské domovy*

1. K 31. decembru 2021 uviedli vysoké školy v štatistike **43 327 lôžok** projektovanej lôžkovej kapacity v študentských domovoch a 2 592 lôžok v zmluvných zariadeniach, čo v porovnaní s predchádzajúcim rokom predstavuje  pokles o 2 504 ubytovacích zariadení.. Pokles počtu lôžok súvisí nielen s prebiehajúcimi rekonštrukciami objektov na niektorých vysokých školách ale najmä s krízovou situáciou spôsobenou pandémiou COVID-19.
2. Suma dotácií poskytnutých na prevádzku študentských domovov v roku 2021 bola tak ako v roku 2020 odvodená od počtu lôžok s pevne stanoveným príspevkom na lôžko, ktorého výška závisela od veku študentského domova. Na mzdy zamestnancov študentských domovov sa polovica finančných prostriedkov poskytovala „historickým princípom“ a druhá polovica finančných prostriedkov výkonovo. Zo štátneho rozpočtu sa poskytovali dotácie aj na ubytovanie študentov v zariadeniach, ktoré nie sú študentskými domovmi, ale s ktorými mala vysoká škola uzatvorenú zmluvu o ubytovaní svojich študentov. Celková suma poskytnutých bežných dotácií na ubytovanie študentov, študentské domovy a ubytovacie zariadenia vysokých škôl v roku 2021 bola 38 566 170 €. V uvedenom objeme poskytnutej dotácie sú zaradené aj dotácie na kompenzáciu príjmov a výdavkov negatívne ovplyvnených pandémiu súvisiacou s ochorením COVID -19 vo výške 13 822 252 €,  dotácie na uhradenie príspevkov na rekreácie zamestnancov vo výške 37 705 €, dotácie určené na vyplatenie odmeny v sume 100 Eur v zmysle uzatvorenej kolektívnej zmluvy vyššieho stupňa na rok 2021 vo výške 184 943 € a dotácie na základe kolektívnej zmluvy pre rok 2021 na vyplatenie odmien vo výške 350 Eur vo výške 717 846 €. Aj napriek uvedenému evidujeme v roku 2021 v porovnaní s rokom 2020 pokles v objeme poskytnutej dotácie. Tento pokles nebol spôsobený znížením dotácií na ubytovacie zariadenia či ubytovaného študenta v zmysle metodiky ale poskytnutím výrazných jednorazových dotácií v predchádzajúcom roku. Po odpočítaní dotácií súvisiacich s ochorením COVID -19 bola priemerná ročná dotácia na lôžko študenta, vrátane lôžok v zmluvných zariadeniach 538,9 €.
3. V roku 2021 pokračovalo neštandardné poskytovanie stravovacích služieb študentom vysokých škôl súvisiace s pokračujúcou pandémiou ochorenia COVID – 19. Dotovanie stravovacích služieb sa uskutočňovalo formou príspevku na dve vydané jedlá denne študentom v dennej forme štúdia. Výška príspevku **na jedno jedlo** zostala v roku 2021 v rovnakej výške ako v roku 2020, t. j. **1,4 €**. Vysokoškolské jedálne vydali v roku 2021 študentom vysokých škôl 1 069 tis. jedál, čo je o 195 tis. jedál menej ako v roku 2020. Celková suma poskytnutých **dotácií na stravovanie študentov v roku 2021** bola **1 385 tis. €,** čo predstavuje oprotiroku 2020 pokles o 1 573 tis. €.

*Športová a kultúrna činnosť*

1. V roku 2021 ministerstvo poskytlo vysokým školám **na organizačnú podporu  športových aktivít, na kultúrnu činnosť, na podporu univerzitných pastoračných centier vysokých škôl a záujmovú činnosť študentov** dotácie v sume **611 540 €,** na podporu akademických súťaží (Akademický Prešov, Akademická Banská Bystrica, Letná univerziáda 2021) dotácie vo výške 180 tis. € . Okrem uvedených dotácií boli verejným vysokým školám poskytnutá v súlade s Metodikou rozpisu dotácií zo štátneho rozpočtu na rok 2021 dotácie na činnosť vysokoškolských telovýchovných jednôt a športových klubov (podľa Kritérií na prerozdelenie príspevku ministerstva vysokoškolským telovýchovným jednotám a športovým klubom) vo výške **638 863 €.** Podrobnejšie údaje o finančných prostriedkoch poskytnutých na podporu športovej a kultúrnej činnosti vysokých škôl sú uvedené v tabuľkovej prílohe v**tabuľke č. 27.**

## Časť II

* 1. 2. Správa o hospodárení verejných vysokých škôl v roku 2021

1. Táto časť správy sa zaoberá hospodárením verejných vysokých škôl v roku 2021. Verejné vysoké školy hospodária podľa rozpočtu výnosov a nákladov vrátane odpisov podľa odpisového plánu, ktorý si v súlade so zákonom o účtovníctve zostavuje každá verejná vysoká škola.
2. Hlavným zdrojom financovania verejných vysokých škôl sú naďalej dotácie zo štátneho rozpočtu, ktoré sa verejnej vysokej škole poskytujú vo forme **tzv. blokového grantu**, teda vnútorne neštruktúrované s výnimkou účelovo určených finančných prostriedkov a záväzného ukazovateľa maximálnej sumy osobných nákladov (mzdy a odvody). Objem finančných prostriedkov z dotácií vynaložený na mzdy a odvody do poistných fondov nesmie prekročiť 80 % objemu finančných prostriedkov poskytnutých v danom roku verejnej vysokej škole na bežné výdavky.
3. V prvej časti správy o hospodárení sú uvedené **informácie o výške a o spôsobe rozdelenia dotácií** zo štátneho rozpočtu verejným vysokým školám v roku 2021 a v druhej časti správy o hospodárení sa uvádzajú **výsledky hospodárenia** verejných vysokých škôl v roku 2021 tak, ako vyplývajú z výročných správ vysokých škôl o hospodárení a z výkazníctva vysokých škôl za rok 2021.
   * 1. 2.1 Výška dotácií zo štátneho rozpočtu verejným vysokým školám v roku 2021 a spôsob ich rozdelenia
4. Podľa § 89 zákona sú hlavným zdrojom financovania verejnej vysokej školy dotácie zo štátneho rozpočtu. Na pokrytie výdavkov na svoju činnosť verejná vysoká škola využíva v zmysle § 16 a § 89 ods.1 zákona okrem dotácií zo štátneho rozpočtu aj ďalšie zdroje.

#### Výška dotácií zo štátneho rozpočtu verejným vysokým školám v roku 2021

1. **V schválenom rozpočte na rok 2021** bola na vysokoškolské vzdelávanie a vedu, sociálnu podporu študentov vysokých škôl v kapitole ministerstva vyčlenená suma **588 566 967 €.** Z takto prideleného objemu finančných prostriedkov **bola pre vysoké školy vyčlenená suma 580 046 052 €** (v uvedenom objeme bola zahrnutá aj časť finančných prostriedkov určená na dotácie pre súkromné vysoké školy)**.** Vyčlenená suma bola určená len na bežné dotácie. Kapitálové dotácie v sume 7 300 000 EUR neboli vyčíslené v rámci schváleného rozpočtu, ale boli viazané vo Všeobecnej pokladničnej správe.
2. V priebehu roka 2021 bol objem bežných a kapitálových dotácií v programe 077 - Vysokoškolské vzdelávanie a veda, sociálna podpora študentov upravovaný (znižovaný a zvyšovaný) v jednotlivých podprogramoch a prvkoch už pri rozpise dotácie na vysoké školy a potom v priebehu roka viacerými rozpočtovými opatreniami.

K 31.12.2021 bol rozpočet na bežné výdavky upravený rozpočtovými opatreniami nasledovne:

* RO zo dňa 16.02.2021: + **15 139 EUR** – presun z rozpočtu SVT do rozpočtu OFVŠ v prospech Prírodovedeckej fakulty UK na podporu projektu vývoja pľúcnych ventilátorov Q-vent,
* RO zo dňa 24.03.2021: **+ 106 387 EUR** – zvýšenie rozpočtu OFVŠ na dofinancovanie špecifík,
* RO zo dňa 29.03.2021: **- 30 000 EUR** – presun z rozpočtu OFVŠ do rozpočtu SVŠ na materiálne a finančné zabezpečenie činnosti Rady vysokých škôl,
* RO zo dňa 14.05.2021: **+ 22 846 EUR** – presun z rozpočtu SVT do rozpočtu OFVŠ v prospech Leteckej fakulty TUKE na podporu vedeckého projektu vývoja testovacieho satelitu GRBAlpha ,
* RO zo dňa 17.05.2021: **- 2 345 EUR** – presun z rozpočtu OFVŠ v prospech CVTI na pokračujúci projekt VEGA pre bývalé MLC,
* RO zo dňa 06.07.2021: **+ 5 000 EUR** – presun z rozpočtu SVT do rozpočtu OFVŠ v prospech Fakulty matematiky, fyziky a informatiky UK na podporu projektu „Zahraničný záujem o šport“,
* RO zo dňa 27.07.2021: **- 144 731 EUR** – presun z rozpočtu OFVŠ do rozpočtu SVŠ pre SAAVŠ na odmeny pre členov pracovných skupín za vypracovanie hodnotiacich správ a na pokrytie časti nákladov spojených s realizáciou dotazníka k prieskumu študentskej spokojnosti,
* RO MF SR č. 86/2021 zo dňa 29.07.2021: **+ 15 509 087 EUR** – zmiernenie ekonomických dopadov z dôvodu vzniku pandémie súvisiacej s ochorením COVID-19 ,
* RO MF SR č. 91/2021 zo dňa 23.08.2021: + **2 848 123 EUR** – vyplatenie odmeny v sume 100 € pre každého zamestnanca odmeňovaného podľa zákona č. 553/2003 Z. z. (z titulu kolektívnej zmluvy),
* RO zo dňa 23.09.2021: **+ 3 000 EUR** – presun z rozpočtu SVT do rozpočtu OFVŠ v prospech UK na podporu podujatia „Falling Walls Lab Slovakia 2021“,
* RO MF SR č. 120/2021 zo dňa 08.10.2021: **+ 100 000 EUR** – financovanie Séroepidemiologickej štúdie na prítomnosť protilátok proti SARS-CoV-2 vo vybraných regiónoch Slovenska (COVIMEP) pre UK a UPJŠ,
* RO MF SR č. 132/2021 zo dňa 27.10.2021: + **1 295 069 EUR** – príspevky na rekreáciu zamestnancov verejných vysokých škôl v roku 2021,
* RO MF SR č. 148/2021 zo dňa 22.11.2021: **+ 638 000 EUR** – zabezpečenie ubytovacieho štandardu UMB v rámci Európskeho olympijského festivalu mládeže EYOF 2022,
* RO zo dňa 08.12.2021: **+ 695 740 EUR** – zvýšenie rozpočtu OFVŠ na zabezpečenie financovania nevyhnutných potrieb verejných vysokých škôl,
* RO zo dňa 13.12.2021: **+ 2 345 EUR** – presun nevyčerpaných finančných prostriedkov z rozpočtu CVTI v prospech rozpočtu OFVŠ,
* RO MF SR č. 168/2021zo dňa 09.12.2021: **+ 9 313 665 EUR** – vyplatenie odmeny v sume 350 € pre zamestnancov odmeňovaných podľa zákona č. 553/2003 Z. z. (z titulu kolektívnej zmluvy),
* RO MF SR č. 169/2021 zo dňa 14.12.2021: **+ 8 742 323 EUR** – zmiernenie ekonomických dopadov z dôvodu vzniku pandémie súvisiacej s ochorením COVID-19,
* RO MF SR zo dňa 16.12.2021: **- 175 200 EUR** – presun z rozpočtu OFVŠ v prospech CVTI na zabezpečenie prístupov STU a UK do databázy SCIFINDER,
* RO MF SR zo dňa 23.12.2021: **+ 11 000 EUR** – zvýšenie rozpočtu OFVŠ na sociálne štipendiá,
* RO MF SR zo dňa 28.12.2021: **+ 382 244 EUR** – zvýšenie rozpočtu OFVŠ na zabezpečenie financovania nevyhnutných potrieb verejných vysokých škôl,
* RO MF SR zo dňa 29.12.2021: **+ 55 000 EUR** – zvýšenie rozpočtu OFVŠ na sociálne štipendiá.

K 31.12.2021 bol rozpočet na kapitálové výdavky upravený rozpočtovými opatreniami nasledovne:

* RO MF SR č. 20/2021 zo dňa 26.02.2021: + **70 000 EUR** – finančné prostriedky určené pre Fakulty matematiky, fyziky a informatiky UK na zostrojenie dvoch prototypov prístroja MCC-GC-IMS na detekciu vírusu SARS-CoV-2 a ochorenia COVID-19 z dychu pacientov.

1. Spolu boli vysokým školám k 31.12.2021 poskytnuté v programe 077 finančné prostriedky vo výške **628 252 350 €**  (z toho čiastku 3 241 579 € zo zdroja 1PO1). Súkromným vysokým školám boli z uvedenej sumy v roku 2021 poskytnuté v programe 077 finančné prostriedky vo výške 712 070 €.
2. Okrem dotácií, ktoré boli rozpočtované v programe 077,získali verejné vysoké školyďalšie finančné prostriedky zo štátneho rozpočtu prostredníctvom kapitoly ministerstva v objeme **26 059 094 €** **z národného programu rozvoja vedy a techniky**, z toho objem **23 971 395 €** získali verejné vysoké školy na výskumné projekty **z APVV** (z toho čiastku 240 070 € zo zdroja 131)a objem **2 087 699 €** z programu **06K 12 Koordinácia prierezových aktivít štátnej vednej a technickej politiky.** Súkromné vysoké školy získali z programu Úlohy výskumu a vývoja podporované APVV finančné prostriedky vo výške 50 235 €.
3. V rámci medzirezortného podprogramu 05T 08 - **Oficiálna rozvojová pomoc** boli v roku 2021 poskytnuté verejným vysokým školám finančné prostriedky v objeme **1 669 198 €,** v **Operačnom programe Ľudské zdroje 663 289 €** a v podprograme 021 02 03 - **Zabezpečenie mobilít a záväzkov v oblasti vzdelávania** v objeme **665 860 €.**
4. Okrem uvedeného získali v roku 2021 verejné vysoké školy finančné prostriedky na projektoch podporovaných **z Európskej únie** vo výške **50 560 038 €** v Operačnom programe Podpora výskumu, vývoja a inovácií.
5. V rámci všetkých rozpočtových zdrojov získali vysoké školy (verejné a súkromné spolu) v roku 2021 spolu 710 553 tis. € (z toho čiastku 1 736 tis. € získali súkromné vysoké školy).
6. Dotácie v programe ***077 - Vysokoškolské vzdelávanie a veda, sociálna podpora študentov vysokých škôl*** boli rozpisom dotácie štátneho rozpočtu rozdelené verejným vysokým školám v súlade s programovou štruktúrou do podprogramov a prvkov nasledovne:
   1. podprogram *077 11 – Poskytovanie vysokoškolského vzdelávania a zabezpečenie prevádzky vysokých škôl* – **334 068 902 €** (BD 334 068 902 €, KD 0 €),
   2. podprogram *077 12 – Vysokoškolská veda a technika* **–** **182 682 051 €** (BD 182 682 051 €, KD 0 €). V tom:
      1. prvok *077 12 01 – Prevádzka a rozvoj infraštruktúry pre výskum a vývoj* – **151 338 807 €** (BD 167 981 718 €, KD 0 €),
      2. prvok *077 12 02 – Úlohy základného výskumu na vysokých školách iniciované riešiteľmi (VEGA)* – **12 750 000 €** (*vrátane dotácie* *Medzinárodnému laserovému centru*, BD 12 750 000 €, KD 0 €),
      3. prvok *077 12 03 – Aplikovaný výskum na vysokých školách pre potreby praxe* – **0 €** (BD 0 €, KD 0 €),
      4. prvok *077 12 04 – Medzinárodná vedecká a vedecko-technická spolupráca vysokých škôl* – **0 €** (BD 0 €, KD 0 €),
      5. prvok *077 12 05 – Úlohy výskumu a vývoja na vysokých školách pre rozvoj školstva v stanovených oblastiach iniciované riešiteľmi (KEGA)* – **4 900 000 €** (BD 4 900 000 €, KD 0 €),
   3. program *077 13 – Rozvoj vysokého školstva* –20**000 000 €** (BD 20 000 000 €, KD 0 €),
   4. podprogram *077 15 – Sociálna podpora študentov vysokých škôl* – **43 295 099 €** (BD 43 295 099 €),
      1. prvok *077 15 01 – Sociálne štipendiá* – **7 352 954 €** (BD 7 352 954 €),
      2. prvok *077 15 02 – Motivačné štipendiá* – **9 200 135 €** (BD 9 200 135 €),
      3. prvok *077 15 03 – Podpora stravovania, ubytovania, športových a kultúrnych aktivít študentov a pastoračných centier* – **26 742 010 €** (BD 26 742 010 €).

#### Spôsob rozdelenia dotácií zo štátneho rozpočtu verejným vysokým školám

1. Na základe ustanovenia § 89 ods. 2 zákona pozostáva finančná podpora zo štátneho rozpočtu pre verejnú vysokú školu z nasledovných štyroch dotácií poskytovaných na základe zmluvy:
   1. dotácia na uskutočňovanie akreditovaných študijných programov,
   2. dotácia na výskumnú, vývojovú alebo umeleckú činnosť,
   3. dotácia na rozvoj vysokej školy,
   4. dotácia na sociálnu podporu študentov.
2. Určenie výšky dotácií pre jednotlivé verejné vysoké školy sa uskutočňuje podľa každoročne aktualizovanej metodikyrozpisu dotácií zo štátneho rozpočtu verejným vysokým školám, do ktorej ministerstvo v súlade so zákonom premieta ekonomické nástroje na podporu plnenia cieľov vlády v oblasti vysokého školstva.
3. Dotácia na uskutočňovanie akreditovaných študijných programov bola rozpočtovaná v podprograme *077 11 – Poskytovanie vysokoškolského vzdelávania a zabezpečenie prevádzky vysokých škôl****.*** Prostredníctvom dotácie na uskutočňovanie akreditovaných študijných programov získava vysoká škola hlavnú časť finančných prostriedkov zo štátneho rozpočtu vrátane finančných prostriedkov na prevádzku.
4. V súlade s § 89 ods. 4 zákona bol pri určovaní výšky dotácií na uskutočňovanie akreditovaných študijných programov pre jednotlivé vysoké školy rozhodujúci počet študentov, počet absolventov, ekonomická náročnosť uskutočňovaných študijných programov, kvalita vyjadrená kvalifikačnou štruktúrou vysokoškolských učiteľov a publikačnými resp. umeleckými aktivitami vysokej školy.
5. Na účely stanovenia výšky bežnej dotácie **na uskutočňovanie akreditovaných študijných programov** pre jednotlivé verejné vysoké školy na úrovni ministerstva sa predpokladá jej nasledovná vnútorná štruktúra:
   1. dotácia na mzdy a poistné,
   2. dotácia na tovary a služby,
   3. dotácia na špecifiká,
   4. dotácia na kapitálové výdavky.
6. Výsledná hodnota bežnej dotácie na uskutočňovanie akreditovaných študijných programov sa vypočíta ako súčet dotácií uvedených v písmenách a) až d) v predošlom bode.
7. Dotácia **na výskumnú, vývojovú alebo umeleckú činnosť** bola rozpočtovaná v rámci podprogramu *077 12 – Vysokoškolská veda a technika.* Finančné prostriedky **na projekty VEGA a na projekty KEGA** boli prideľované v rámci vnútorného grantového systému ministerstva súťažným spôsobom. Poslednú časť tvorila dotácia **na prevádzku a rozvoj infraštruktúry pre výskum a vývoj.**
8. Pri určovaní výšky dotácie **na prevádzku a rozvoj infraštruktúry pre výskum a vývoj** pre jednotlivé verejné vysoké školy sa vychádzalo z vymedzenia, na aký účel majú tieto finančné prostriedky slúžiť. Toto vymedzenie je sformulované v opise zodpovedajúceho prvku v rámci podprogramu *077 12 – Vysokoškolská veda a technika*.V nadväznosti na to sa pri rozpise zohľadňovali:
9. výsledky hodnotenia kvality výskumnej činnosti vysokej školy podľa poslednej komplexnej akreditácie (váha 0,172),
10. priemerného podielu vysokej školy na dotácií na prevádzku a rozvoj infraštruktúry pre výskum a vývoj za roky 2015 až 2020 (okrem dotácie odvodenej od výsledkov hodnotenia kvality výskumnej činnosti vysokej školy podľa poslednej komplexnej akreditácie) (váha 0,258),
11. podiel vysokej školy na objeme finančných prostriedkov získaných v rokoch 2018 a 2019 na výskumné aktivity od subjektov verejnej správy (okrem štátnych programov) (váha 0,10),
12. podielu vysokej školy na objeme finančných prostriedkov (bežné transfery) získaných v rokoch 2018 a 2019 na výskumné aktivity od subjektov verejnej správy, (váha 0,09),
13. podielu vysokej školy na objeme finančných prostriedkov (bežné transfery) získaných v rokoch 2018 a 2019 na výskumné aktivity od iných subjektov ako sú subjekty verejnej správy a od subjektov zo zahraničia (mimo grantových schém) (váha 0,03),
14. podielu vysokej školy na priemernom počte doktorandov v dennej forme doktorandského štúdia po dizertačnej skúške v kalendárnom roku 2019 (váha 0,10),
15. podielu vysokej školy na publikačnej činnosti určenej podľa odseku (53) (váha 0,225) a
16. podielu vysokej školy na umeleckej tvorbe podľa odseku (15) (váha 0,025).
17. Dotácia **na rozvoj vysokej školy** bola rozpočtovaná v rámci podprogramu *077 13 - Rozvoj vysokého školstva.* V roku 2021 sa táto dotácia použila na centrálne rozvojové projekty a rozvojové projekty vybraných vysokých škôl.
18. Dotácia **na sociálnu podporu študentov** bola rozpočtovaná v rámci podprogramu *077 15 – Sociálna podpora študentov vysokých škôl.* V prvku 077 15 01 boli v roku 2021 rozpočtované finančné prostriedky na sociálne a tehotenské štipendiá. Tieto sú nárokovateľné a verejná vysoká škola ich dostáva v sume podľa zákonných nárokov jej študentov. V prvku 077 15 02 boli rozpočtované finančné prostriedky na motivačné štipendiá. V prvku 077 15 03 boli rozpočtované finančné prostriedky na príspevky na ubytovanie, stravovanie, športové a kultúrne aktivity. Podrobnosti o spôsobe rozpisu tejto časti dotácie sú uvedené v časti venovanej systému sociálnej podpory študentov a sociálnym službám.

#### Jednotkové dotácie

1. V prípade verejných vysokých škôl sa nepoužíva financovanie prostredníctvom normatívov (vopred určená cena na jednotku výkonu), ale spätne z rozpisu dotácií sa dá odvodiť, aká časť dotácie pripadala na jednotku výkonu vysokej školy v jednotlivých oblastiach. V ďalšom texte tak uvádzame výšky dotácie na vybrané ukazovatele. Uvádzané sumy vychádzajú z pôvodného rozpisu dotácií zo štátneho rozpočtu pre verejné vysoké školy (teda nie je napr. zohľadnené dodatočné navýšenie prostriedkov na zvýšenie platových taríf v priebehu roka 2021), a v niektorých prípadoch sú výpočty zjednodušené (napr. v prípade dotácie na mzdy a poistné odvodenej od počtu študentov sa nezohľadňuje príspevok študenta pri zohľadňovaní centrálnej administratívy, zohľadnenie študenta ako absolventa, dotácia na špecifiká – praxe a pod.). Uvedené hodnoty sú tak indikatívne. Niektoré ukazovatele sú zohľadňované vo viacerých rokoch, napríklad príjmy z grantov, preto pre celkovo získanú dotáciu na základe viacročných ukazovateľov by bolo potrebné zohľadniť ich vplyv na dotáciu v jednotlivých rokoch.
2. Pri zohľadňovaní publikačných výstupov sa zohľadňujú publikačné výstupy za dve vykazovacie obdobia, to je dva roky. Publikácie sú rozčlenené do piatich skupín, ktoré boli pre rozpis roku 2021 upravené. Princíp rozpisu pre rok 2021 ostáva rovnaký. Publikácie v karentovaných časopisoch alebo registrovaných vo WoS alebo Scopus vytvorili spoločnú skupinu B a do samostatnej skupiny boli vyčlenené patenty. Ďalšia skupina A1 boli monografie, A2 najmä učebnice, skriptá a odborné knižné publikácie a poslednú skupinu D tvorili ostatné publikácie (napr. abstrakty, odborné práce v zborníkoch, publikované príspevky na vedeckých konferenciách a pod.).
   * 1. 2.2 Výsledky hospodárenia verejných vysokých škôl za rok 2021
3. Údaje prezentované v tejto časti vychádzajú z výročných správ o hospodárení verejných vysokých škôl za rok 2021, ktorých hlavné body predpisuje zákon a podrobnosti určuje ministerstvo. Základom výročnej správy o hospodárení je ročná účtovná závierka obsahujúca súvahu, výkaz ziskov a strát a poznámky.

#### Sumárne údaje zo súvah verejných vysokých škôl k 31. decembru 2021

1. Súhrnná súvaha[[19]](#footnote-20)) za všetky verejné vysoké školy je uvedená v tabuľkovej prílohe, **v tabuľkách č. 19a a 19b.**
2. **Celková suma aktív** verejných vysokých škôl k 31. decembru 2021 predstavuje čiastku **1 636 666 197 €**. V rámci tejto čiastky vykázali vysoké školy:
3. dlhodobý nehmotný majetok 2 093 tis. €
4. dlhodobý hmotný majetok 1107 404 tis. €
5. dlhodobý finančný majetok 5 510 tis. €
6. zásoby 5 065 tis. €
7. dlhodobé pohľadávky 658 tis. €
8. krátkodobé pohľadávky [[20]](#footnote-21)) 24 563 tis. €
9. finančné účty 488 975 tis. €
10. časové rozlíšenie 2 398 tis. €
11. Hlavnou položkou v rámci **dlhodobého nehmotného majetku** bol software v sume **2 009 tis. €.** Účtovná hodnota **dlhodobého hmotného majetku** verejných vysokých škôl predstavovala k 31. decembru 2021 objem **1 107 404 tis. €.** Hlavnými položkami v rámci dlhodobého hmotného majetku boli:
12. pozemky 127 785 tis. €
13. stavby 868 232 tis. €
14. samostatné hnuteľné veci a súbory hnuteľných vecí 62 048 tis. €
15. dopravné prostriedky 1 992 tis. €
16. ostatný dlhodobý hmotný majetok 3 176 tis. €
17. obstaranie dlhodobého hmotného majetku 41 563 tis. €
18. **Finančné účty** v objeme **488 975 tis. €** predstavujú finančné prostriedky na bankových účtoch a v pokladnici. Pozostávajú najmä z finančných prostriedkov na mzdy za december vyplácaných v januári 2022 a príslušných odvodov, z prostriedkov finančných fondov, z finančných prostriedkov na projekty prechádzajúce do roku 2022 vrátane zahraničných projektov, z finančných prostriedkov na kapitálové výdavky nerealizované v roku 2021, z finančných prostriedkov účtu sociálneho fondu a z finančných prostriedkov účtov podnikateľskej činnosti.
19. Na **bankových účtoch** vysokých škôl (vedených v štátnej pokladnici) vykázali verejné vysoké školy k  31. 12. 2021 finančné prostriedky v objeme **488 784 tis. €**. Z toho na účtoch pre hlavnú činnosť boli vykázané finančné prostriedky v objeme **463 941 tis. €, na účtoch podnikateľskej činnosti** vykázali verejné vysoké školy finančné prostriedky v objeme **22 860 tis.** **€** a na **účtoch** **sociálneho fondu 1 964 tis. €** a peniaze na ceste (účet 261) v objeme 210 tis. €.
20. **Celková suma pasív** verejných vysokých škôl k 31. decembru 2021 predstavuje čiastku **1 636 666 197 €**. **Štruktúra pasív** verejných vysokých škôl bola k 31. decembru 2021 nasledovná:
21. imanie a peňažné fondy 635 230 tis. €
22. fondy tvorené zo zisku 87 601 tis. €
23. výsledok hospodárenia za účt. obdobie 34 624 tis. €
24. nevysporiadaný výsledok hospodárenia minulých rokov 16 007 tis. €
25. rezervy celkom 16 676 tis. €
26. dlhodobé záväzky 5 015 tis. €
27. krátkodobé záväzky 74 325 tis. €
28. bankové výpomoci a pôžičky 3 894 tis. €
29. časové rozlíšenie 766 293 tis. €
30. Hlavnými položkami **imania a peňažných fondov** sú základné imanie v hodnote 520 519 tis. €, fondy podľa osobitného predpisu vo výške 10 724 tis. €, fond reprodukcie vo výške 103 987 tis. €. Hlavnými položkami **fondov tvorených zo zisku** sú najmä rezervný fond vo výške 81 114 tis. €, a ostatné fondy vo výške 5 274 tis. €. V**ýsledok hospodárenia** za rok 2021 bol po odvedení dane z príjmu vo výške **34 624 tis. €. Verejné vysoké školy vykazujú ako nevysporiadaný výsledok hospodárenia minulých** rokov sumu **16 007 tis. €**.Hlavnými položkami v rámci krátkodobých záväzkov boli:
31. záväzky z obchodného styku 15 004 tis. €
32. záväzky voči zamestnancom 27 767 tis. €
33. zúčtovanie so Sociálnou poisťovňou a zdravotnými poisťovňami 17 903 tis. €
34. daňové záväzky 6 574 tis. €
35. ostatné záväzky 7 052 tis. €
36. K 31. decembru 2021 štyri verejné vysoké školy (PU Prešov, SPU Nitra, STU Bratislava, KU Ružomberok) evidujú **záväzky voči bankám v sume 3 894 tis. €.**
37. Hlavnou položkou pri časovom rozlíšení pasív boli **výnosy budúcich období v sume 765 280 tis. €.** Ďalšie podrobnosti sú **v tabuľke č. 26.**

#### Sumárne údaje o výnosoch a nákladoch verejných vysokých škôl

1. Hospodárenie verejných vysokých škôl pozostáva z hospodárenia v oblasti hlavnej činnosti a v oblasti podnikateľskej činnosti. V oblasti hlavnej činnosti sa osobitne sleduje oblasť sociálnej podpory študentov.
2. **Celkové náklady** verejných vysokých škôl (vrátane dane z príjmov) v roku 2021 predstavovali **806 252 tis. €**. Z toho:
3. náklady hlavnej činnosti 782 344 tis. €
4. náklady podnikateľskej činnosti 23 908 tis. €
5. **Celkové výnosy** verejných vysokých škôl v roku 2021 predstavovali **840 876 tis. €**. Z toho:
6. výnosy hlavnej činnosti 813 926 tis. €
7. výnosy podnikateľskej činnosti 26 950 tis. €
8. **Výsledok hospodárenia** verejných vysokých škôl bol v roku 2021 vo výške **34 624 tis. €**. Z toho:

1. výsledok hospodárenia v hlavnej činnosti 31 582 tis. €

2. výsledok hospodárenia v podnikateľskej činnosti 3 042 tis. €

1. V porovnaní s rokom 2020 sa výnosy verejných vysokých škôl v hlavnej činnosti zvýšili o 24 817 tis. € (3,14 %). Náklady verejných vysokých škôl sa v hlavnej činnosti zvýšili oproti roku 2020 o 16 536 tis. € (2,16 %).
2. Súhrnné náklady a výnosy verejných vysokých škôl, ako i výsledky hospodárenia jednotlivých verejných vysokých škôl, sú uvedené **v tabuľkách č. 20 a 21**. Náklady, výnosy a výsledky hospodárenia v oblasti sociálnej podpory sú **v tabuľkách** **č. 23, 24 a 25.**
3. Za rok 2021 dosiahlo 18 verejných vysokých škôl **celkový kladný výsledok** (teda súčet výsledku hospodárenia v hlavnej činnosti a hospodárenia v podnikateľskej činnosti). Dve z verejných vysokých škôl dosiahli záporný celkový hospodársky výsledok (VŠMU Bratislava a KU Ružomberok). Celkový výsledok hospodárenia za všetky verejné vysoké školy za rok 2021 bol oproti celkovému výsledku hospodárenia v roku 2020 (po odvedení dane z príjmov v hlavnej aj podnikateľskej činnosti) vyšší o 8 060 tis. €. Najvyšší celkový výsledok hospodárenia v roku 2021 dosiahlaUK v Bratislave, pričom zisk dosiahla najmä aktivitami v hlavnej činnosti[[21]](#footnote-22)).
4. **Výsledok** hospodárenia verejných vysokých škôl za všetky verejné vysoké školy **v hlavnej činnosti** bol v roku 2021 vo výške **31 582 287 €**. **Kladný výsledok hospodárenia** v hlavnej činnosti dosiahlo **sedemnásť verejných vysokých škôl:** UK Bratislava, UPJŠ Košice, PU Prešov, UCM Trnava, UVLF Košice, UKF Nitra, UMB Banská Bystrica, TvU Trnava, TU Košice, ŽU Žilina, TUAD Trenčín, EU Bratislava, SPU Nitra, TU Zvolen, VŠVU Bratislava, AU Banská Bystrica a KU Ružomberok). **Tri z verejných vysokých škôl** hospodárili v hlavnej činnosti **so stratou** (STU Bratislava, VŠMU Bratislava, a UJS Komárno). STU Bratislava túto stratu úplne vykompenzovala ziskom z podnikateľskej činnosti a dve zo škôl (VŠMU Bratislava, a UJS Komárno) vykazujú stratu aj v celkovom hospodárskom výsledku.

#### Štruktúra nákladov a výnosov v hlavnej činnosti

1. **Hlavné položky nákladov** verejných vysokých škôl v **hlavnej činnosti** vrátane ich percentuálneho podielu na celkových nákladoch sú nasledovné (**tabuľka č. 21**):
2. 501 – spotreba materiálu 34 192 638 € 4,37 %
3. 502 – spotreba energie 26 681 355 € 3,41 %
4. 504 – predaný tovar 2 625 342 € 0,34 %
5. 511 – opravy a udržiavanie 15 082 210 € 1,93 %
6. 512 – cestovné 3 116 740 € 0,40 %
7. 518 – ostatné služby 45 988 217 € 5,88 %
8. 521 – mzdové náklady 378 058 253 € 48,33 %
9. 524 – zákonné sociálne poistenie 129 999 634 € 16,62%
10. 527 – zákonné sociálne náklady 15 578 929 € 1,99%
11. 549 – iné ostatné náklady 51 422 245 € 6,57%
12. 551 – odpisy 45 923 151 € 5,87%
13. 591 – daň z príjmu 40 218 € 0,08 %
14. Hlavnými nákladovými položkami verejných vysokých škôl na okruhu hlavnej činnosti v rámci účtu **501 – spotreba materiálu** v roku 2021 boli náklady na prístroje a zariadenia laboratórií, ktoré nepatria do dlhodobého hmotného majetku (8 600 tis. €), chemikálie a iný materiál na zabezpečenie experimentálnej výučby (5 101 tis. €), nábytok (2 056 tis. €), potraviny (882 tis. €), kancelárske potreby, papier a materiál (1 968 tis. €), knihy, časopisy a noviny (1 458 tis. €), stavebný, vodoinštalačný a elektroinštalačný materiál (1 379 €), čistiace, hygienické a dezinfekčné potreby (1 133 tis. €), pohonné hmoty a ostatný materiál na dopravu (466 tis. €), potraviny (655 tis. €), ostatný materiál (5 713 tis. €) a iné analyticky sledovane náklady (5 062 tis. €).
15. Hlavnými nákladovými položkami v rámci účtu **502 – spotreba energie** v roku 2021 boli náklady na elektrickú energiu (8 950 tis. €), na tepelnú energiu (10 536tis. €), na plyn (4 479 tis. €) a vodné a stočné (2 272 tis. €).
16. Hlavnými nákladovými položkami v rámci účtu **511 – opravy a udržiavanie** v roku 2021 boli náklady na opravu a udržiavanie stavieb (9 843 tis. €), na opravy a udržiavanie strojov, prístrojov, zariadení a inventára (2 616 tis. €), na opravy dopravných prostriedkov (284 tis. €), na opravy a udržiavanie prostriedkov IT (860 tis. €), údržba a opravy meracej techniky, telovýchovných zariadení (111 tis. €), ostatná údržba a opravy (564tis. €), iné analyticky sledované náklady (779 tis €).
17. Hlavnými nákladovými položkami v rámci účtu **512 – cestovné** v roku 2021 boli náklady na zahraničné cestovné (2 419 tis. €) a domáce cestovné (697 tis. €).
18. Náklady na účte **551 – odpisy dlhodobého nehmotného a hmotného majetku** sa členia na náklady na **odpisy** dlhodobého nehmotného a hmotného majetku nadobudnutého z kapitálových dotácií zo štátneho rozpočtu a odpisy dlhodobého nehmotného a hmotného majetku nadobudnutého zo štrukturálnych fondov a odpisy ostatného dlhodobého nehmotného a hmotného majetku.
19. **Hlavné položky výnosov** verejných vysokých škôl **v hlavnej činnosti** vrátane ich percentuálneho podielu na celkových výnosoch sú nasledovné (**tabuľka č. 20**):
20. 601 – tržby za vlastné výrobky 198 840 € 0,02 %
21. 602 – tržby z predaja služieb 18 668 316 € 2,29 %
22. 604 – tržby za predaný tovar 3 056 289 € 0,38 %
23. 648 – zákonné poplatky 59 741 757 € 7,34 %
24. 649 – iné ostatné výnosy 27 553 639 € 3,39 %
25. 651 – tržby z predaja dlhodobého

nehmotného a hmotného majetku 2 251 369 € 0,28 %

7. 656 – výnosy z použitia fondu 4 933 597 € 0,61 %

8. 658 – výnosy z prenájmu majetku 122 927 € 0,02 %

9. 691 – dotácie 687 879 210 € 84,51 %

1. Hlavnou položkou v rámci účtu **601 – tržby za vlastné výrobky** boli výnosy za vlastné výrobky (0,288 tis. €).
2. Hlavnou položkou v rámci účtu **602 – tržby z predaja služieb** boli najmä výnosy z ubytovania denných študentov (2 662 tis. €), zo stravných lístkov študentov (1 345 tis. €), z ubytovania a stravovania iných fyzických osôb (161 tis. €), iné analyticky sledované výnosy (954 tis. €).
3. Hlavnými položkami v rámci účtu **648 – zákonné poplatky** boli **výnosy zo školného** **50 025 tis. €** (v tom 5 398 tis. € za prekročenie štandardnej dĺžky štúdia v dennej forme, 33 514 tis. € za cudzojazyčné štúdium a školné od cudzincov v dennej forme a 11 084 tis. € školné za štúdium v externej forme štúdia, 29 tis. € za súbežné štúdium), **výnosy z poplatkov spojených so štúdiom** **4 345 tis. €** (v tom 3 000 tis. € poplatky za prijímacie konanie, 533 tis. € poplatky za rigorózne konanie, 807 tis. €výnosy za vydanie dokladov o štúdiu a ich kópií, 6 tis. € za uznávanie rovnocennosti dokladov o štúdiu v rámci medzinárodných zmlúv a ďalšie analyticky samostatne nesledované výnosy.
4. Hlavnými položkami v rámci účtu **691 – dotácie** boli bežné dotácie poskytnuté v roku 2021 verejným vysokým školám zo štátneho rozpočtu a zo štrukturálnych fondov. Tieto dotácie boli vyššie ako je vykázaný objem výnosov, pretože do výnosov sa dostali len tie dotácie, ktoré neboli zúčtované ako výnosy budúcich období (napríklad na pokračujúce projekty).

#### Kapitálové výdavky

1. V roku 2021 boli verejným vysokým školám prostredníctvom kapitoly ministerstva poskytnuté zo štátneho rozpočtu kapitálové dotácie vo výške **19 672 005** **€**, z toho čiastka **18 566 403 €** z programu 077. Z tejto sumy bola čiastka 10 632 267 € určená na  rekonštrukcie a odstránenie havarijných stavov študentských domovov vysokých škôl, čiastka 7 030 000 € na realizáciu stavieb, rekonštrukcie a modernizácie objektov verejných vysokých škôl, čiastka 800 000 € bola účelovo určená na vybudovanie Centra simulátorovej a virtuálnej medicíny LF UPJŠ Košice a čiastka 104 136 € na nákup prístrojov a zariadení v súvislosti s detekciou ochorenia COVID-19. V rámci  podprogramu 06K12 bola suma 50 000 € poskytnutá na spolufinancovanie projektov výskumu a vývoja ATLAS CERN a ALICE CERN. Okrem toho bola z podprogramu 06K11 prostredníctvom APVV poskytnutá kapitálová dotácia v sume 1 055 602 € na podporu projektov výskumu a vývoja.

## Časť III

* 1. 3. Záver k správe

1. V roku 2021 nastal pokles počtu študentov vysokých škôl. Zaznamenávame, že tento medziročný pokles je o 0,49% a zároveň rástol podiel študentov iného štátneho občianstva na celkovom počte študentov (o 7,91%). Pokračoval nárast platov zamestnancov verejných vysokých škôl, pričom priemerný plat vysokoškolského učiteľa verejnej vysokej školy narástol o 0,94 % v porovnaní s rokom 2020. Priemerný plat profesora verejnej vysokej školy bol 2 626,13 € mesačne (pokles o 3,35 %).
2. V priebehu roka 2021 **riadne skončilo** vysokoškolské štúdium (prvý až tretí stupeň) **37 319 študentov** (medziročný pokles o 654 absolventov), z nich 20 806 (55,75 %) v spoločenských vedách, náukách a službách. V rámci technických vied a náuk skončilo štúdium spolu 6 985 študentov (18,72 %). Absolventi doktorandského štúdia tvorili 3,46 % z počtu absolventov.
3. Vysoké školy museli aj v roku 2021 naďalej prispôsobovať organizáciu štúdia v dôsledku šírenia pandémie ochorenia **COVID-19** a pokračovať v zavádzaní opatrení zabraňujúcim šíreniu ochorenia za dodržania priebehu výučby (najmä prostredníctvom nástrojov pre distančnú výuku), opatrení vo vzťahu k (od)ubytovaniu študentov, prispôsobení podmienok prijímacích skúšok alebo vo vzťahu k ďalším náležitostiam spojeným s organizáciou štúdia a prevádzky vysokých škôl (niektoré vysoké školy zriadili mobilné odberové miesta, aby študentom a zamestnancom školy sprístupnili testovanie na ochorenie COVID – 19 a zefektívnili tak účasť na praktickej výuke, prípadne prezenčných podujatiach). Viaceré vysoké školy umožnili na základe legislatívnej zmeny z 22. apríla 2020, vykonať štátnu skúšku, rigoróznu skúšku, obhajobu rigoróznej práce, obhajobu habilitačnej práce, habilitačnú prednášku a inauguračnú prednášku prostredníctvom videokonferencie alebo inými prostriedkami informačnej a komunikačnej technológie bez fyzickej prítomnosti. Vysoké školy sa snažili rozšíriť a zintenzívniť aktivity svojich poradenských centier, a to či už v oblasti psychologického poradenstva alebo iných podporných služieb vo vzťahu k študentom a pedagógom.
4. Činnosti a aktivity uvedené vysokými školami vo svojich výročných správach boli rôzne zamerané a viaceré reagovali na pretrvávajúcu situáciu v súvislosti so šírením ochorenia COVID-19 (napr. analýzou liečebných postupov sa zaoberal zahraničný výskumný projekt „Unravelling Data for Rapid Evidence-Based Response to COVID-19“ na ktorom participuje TU v Trnave. Lekárska fakulta UPJŠ v Košiciach v spolupráci z mestom Košice dňa 19. 4. 2021 realizovali testovanie protilátok na ochorenie pre širokú verejnosť v rámci klinickej štúdie „Prevcoveast“ s cieľom zistiť prítomnosť protilátok v populácii a stav reálneho rozšírenia ochorenia v metropole východného Slovenska a okolia).
5. Dňa 23. februára 2021 minister školstva, vedy, výskumu a športu SR vymenoval dvoch nových členov výkonnej rady Slovenskej akreditačnej agentúry pre vysoké školstvo (**SAAVŠ**). Na návrh Rady vysokých škôl SR bola menovaná na druhé funkčné obdobie člena výkonnej rady prof. MUDr. Iveta Šimková, CSc. Na návrh Slovenskej rektorskj konferencie bol menovaný na druhé funkčné obdobie člena výkonnej rady prof. PaedDr. Vladimír Patráš, CSc. Druhé funkčné obdobie oboch menovaných členov výkonnej rady začalo 15 . marca 2021.
6. V roku 2021 pokračovalo **financovanie obnovy** **študentských domovov** a financovanie výstavby vysokoškolských objektov. Čiastka 10 632 267 € bola určená na  rekonštrukcie a odstránenie havarijných stavov študentských domovov vysokých škôl, čiastka 7 030 000 € na realizáciu stavieb, rekonštrukcie a modernizácie objektov verejných vysokých škôl, čiastka 800 000 € bola účelovo určená na vybudovanie Centra simulátorovej a virtuálnej medicíny LF UPJŠ Košice a čiastka 104 136 € na nákup prístrojov a zariadení v súvislosti s detekciou ochorenia COVID-19.
7. Na základe programového vyhlásenia vlády a v súlade so zameraním Plánu obnovy a odolnosti (Komponent 10), ministerstvo vypracovalo a zverejnilo dokument - **Stratégia internacionalizácie vysokého školstva do roku 2030**. Stratégia poskytuje strednodobú koncepciu pre rozvoj internacionalizácie vysokého školstva ako efektívneho nástroja na zvyšovanie kvality vzdelávania a výskumného prostredia na vysokých školách v SR do roku 2030. Zameriava sa na zvýšenie dostupnosti medzinárodnej skúsenosti počas štúdia na vysokej škole a modernizáciu vysokoškolského vzdelávania v kontexte internacionalizácie. Stratégia obsahuje opatrenia na zabezpečenie výraznejšej akademickej mobility študentov a zamestnancov vysokých škôl, zníženie bariér v prístupe na štúdium v SR, zmenu podmienok na obsadenie miesta vysokoškolského učiteľa/výskumného pracovníka, prehodnotenie úlohy školného v študijných programoch uskutočňovaných v cudzom jazyku, podporu integračných aktivít a podporu marketingových aktivít zameraných na uchádzačov o štúdium zo zahraničia.

1. ) Počtom študentov v roku 2021 rozumieme počet študentov v akademickom roku 2021/2022 k 31.10.2021. Na rozdiel od predchádzajúcich rokov sú do celkového počtu započítaní aj študenti štátnych vysokých škôl, čomu sú prispôsobené aj medziročné porovnania. [↑](#footnote-ref-2)
2. ) Za absolventa - uchádzača o zamestnanie sa považujú len absolventi z dennej formy štúdia a len do veku 25 rokov. Absolvent mohol ukončiť štúdium aj v predchádzajúcom roku. [↑](#footnote-ref-3)
3. ) Sú započítaní len občania SR. V počte sú aj prihlášky na štátne vysoké školy s výnimkou AOS s necivilným VŠ štúdiom. [↑](#footnote-ref-4)
4. ) Sú započítaní len občania SR. V počte sú aj prihlášky na štátne vysoké školy s výnimkou AOS s necivilným vš štúdiom. [↑](#footnote-ref-5)
5. ) Výzvy sú vyhlasované každý rok a školy sa do nich zapájajú každoročne, dochádza vždy k prelínaniu oprávneného obdobia projektov z dvoch výziev. Z tohto dôvodu vychádzajú štatistiky v rámci programu Erasmus+ z údajov z oprávneného obdobia projektov a nie z údajov z akademického roku. [↑](#footnote-ref-6)
6. ) Rozdelenie krajín podľa výšky životných nákladov a im príslušné granty sú dostupné na:    <https://archiv.erasmusplus.sk/ako_ziskat_grant/vyzvy/2020/Sadzby_grantov_pre_zamestnancova_studentov_VS_2020.pdf> [↑](#footnote-ref-7)
7. ) Zdroj: Štatistický úrad SR [↑](#footnote-ref-8)
8. ) V rámci vykazovania sa v kategórií výskumných pracovníkov uvádzajú aj zamestnanci bez vysokoškolského vzdelania, ktorí sa podieľajú na výskumnej činnosti, resp. pri nej asistujú. [↑](#footnote-ref-9)
9. ) V rámci vykazovania neučiteľských pracovníkov sa uvádzajú zamestnanci, ktorí sa nepodieľajú na pedagogickej a výskumnej činnosti. [↑](#footnote-ref-10)
10. ) Nezohľadňuje sa výška úväzku príslušného vysokoškolského učiteľa. [↑](#footnote-ref-11)
11. ) Ide o rozpis dotácií bez zohľadnenia neskorších vratiek (v prípade predčasne ukončeného projektu, zrušenia projektu, nedočerpania dotácie sa zvyšné finančné prostriedky počas roka vracajú ministerstvu). [↑](#footnote-ref-12)
12. ) Údaje v tejto časti za 17 verejných vysokých škôl okrem umelecky zameraných. Spracované na základe údajov v InCites k 26. 9. 2022. Stav nie je konečný, publikácie za rok 2021 sú do databázy ešte dopĺňané. [↑](#footnote-ref-13)
13. ) Prístup k údajom v rámci implementácie národných projektov *Informačný systém výskumu a vývoja* *– prístupy* *do databáz pre potreby výskumných inštitúcií (NISPEZ IV)* a *Národná infraštruktúra pre podporu transferu technológií na Slovensku II – NITT SK II*. [↑](#footnote-ref-14)
14. ) Údaje pre TvU Trnava nie sú do grafu zahrnuté, uvedené sú v tabuľke č. 16b. Hodnota 137,2 za rok 2017 je dôsledkom kulminácie mimoriadne vysokého počtu citácií v oblasti lekárskych vied (podrobnejšie v príslušnom odseku); po roku 2017 tento ukazovateľ za TvU Trnava vykazuje klesajúci trend, no do roku 2020 stále nad hodnotou svetového priemeru počtu citácií na publikáciu za príslušný rok. [↑](#footnote-ref-15)
15. ) NCO – normalizovaný citačný ohlas je normalizovaný na základe kategorizácie časopisov podľa vedných disciplín/vedných odborov. Je v ňom zohľadnený typ publikácie (článok, prehľadová práca, konferenčný príspevok, poznámka), rok publikovania a vedný odbor. I napriek normalizácii (vyjadrenej pomerom voči celosvetovému ohlasu pre daný vedný odbor, typ publikácie a rok) v prípade súboru s malým počtom publikácií hodnota normalizovaného citačného ohlasu môže byť významne ovplyvnená nízkym počtom alebo aj len jednou publikáciou v súbore, ktorá získala veľmi vysoký počet citácií. Z tohto dôvodu sú v grafe uvedené priemerné hodnoty normalizovaného citačného ohlasu v prípadoch, keď vysoká škola disponuje dostatočne vysokým počtom publikácií. [↑](#footnote-ref-16)
16. ) Dostupné na: <https://read.oecd-ilibrary.org/science-and-technology/frascati-manual-2015_9789264239012-en#page1>. [↑](#footnote-ref-17)
17. ) Highly cited papers (HCP) sú publikácie typu článok, prehľadová práca, konferenčný príspevok a poznámka, ktoré sú na základe počtu citácií vo svojej vednej disciplíne podľa klasifikácie Essential Science Indicators za posledných 10 rokov (za každý rok samostatne) zaradené do horného 1 % najčastejšie citovaných prác na svete. [↑](#footnote-ref-18)
18. ) Finančné prostriedky boli zabezpečené účelovou dotáciou v roku 2020 a zostatkom účelovej dotácie z roku 2019. [↑](#footnote-ref-19)
19. ) Súvaha vyjadruje v prehľadnej a usporiadanej forme peňažné vyjadrenie majetku podľa druhov (aktíva) a podľa zdrojov (pasíva) k určitému dňu. [↑](#footnote-ref-20)
20. ) Objem krátkodobých pohľadávok zvyšujú pohľadávky zo zmlúv zo štrukturálnych fondov. [↑](#footnote-ref-21)
21. ) Poznamenávame, že štandardným cieľom verejných vysokých škôl nie je dosahovanie zisku, ale vyrovnané hospodárenie. Tvorba zisku u verejných vysokých škôl má však význam v prípadoch, keď si potrebujú akumulovať prostriedky do budúcich rokov, napríklad na nákladnejšie rozvojové projekty, alebo v prípade, že potrebujú vyrovnať stratu z minulých rokov (verejná vysoká škola musí v každom prípade celý zisk použiť na svoju hlavnú činnosť). [↑](#footnote-ref-22)